
ГРАД БЕОГРАД
ГРАДСКА ОПШТИНА ЧУКАРИЦА
Шумадијски трг 2
Београд
ИЗВЕШТАЈ О РЕАЛИЗОВАНИМ ПРОГРАМИМА КУ ГАЛЕРИЈА `73 У 2025. ГОДИНИ.
Поштовани, 
Пред Вама је  Извештај о реализованим програмима  КУ „Галерија `73“ за 2025. Годину, са прегледом жирираних изложби, и извештајем о осталим програмима реализованим у протеклој години (Прилог 1), као и Финансијски  извештај о реализованим програмима у 2025. години (Прилог 2). Трудили смо се да програм буде разноврстан са богатим садржајима. Посебно се водило рачуна да он буде транспарентан. 
„Сликарство је поезија која се види и не чује, а поезија је сликарство које се слуша и не види“.

Леонардо да Винчи

Имајући у виду чињеницу да је Културна установа  Галерија `73 институција културе, у којој је претежна делатност визуелна уметност, програмски тим ове установе се потрудио да уз стручну помоћ Уметничког савета, реализује изложбе које су афирмисале уметнике који живе и стварају у Србији, као и оне који су свој радни век провели у иностранству и у нашој земљи, а нису били довољно присутни. 
Поред богате изложбене активности, реализовали смо бројне програме, водећи се претходно цитираном реченицом, да су сви видови уметности на одређени начин повезани, и да имају за циљ, да  конзументу- посматрачу, понуде целокупан доживљај уметничког стваралаштва.
Сходно томе, неки мислиоци су сматрали да ипак постоји извесна разлика између сликарства и поезије, па су с тим у вези покушали да дефинишу границе наводећи да: ,,Сликарство користи облике и боје у простору, док поезија користи артикулисане тонове у времену“. 
 Поштујући великане теоретичаре, који су у уметности видели повезаност, која треба да допринесе чулном доживљају појединца, Галерија `73 је спроводећи програмску политику дефинисану Планом и програмом за 2025. годину, Културна установа Галерија `73, у протеклом периоду понудила је један врло широк, и донекле комплексан систем уметничког израза, који укључује различите видове уметничког стваралаштва .
 С тим у вези, кроз жириране изложбе креиране на основу Конкурса за излагачку 2025. сезону, бројне концерте, креативне радионице, књижевно музичке догађаје, постављена је чврста културна мрежа, која је у протеклој  години реализована у простору Културне установе Галерија `73. Томе треба додати и богату културну размену кроз  регионалну културну сарадњу, чиме је успостављен мост повезивања са  градовима у Словачкој, и српским културним центрима у региону, у којима је представљено  културно наслеђе наше земље.  Томе је, у разради извештаја, посвећена пажња.
Пракса реализације културне дипломатије, која је окосница програмских активности Галерије `73, настала је као резултат угледа и репутације, која  је својствена овој институцији културе са Бановог брда,  која траје више од пола века, у којој су веома позната и призната имена ликовне сцене, имала прилику да излажу своја дела. Ова галерија и  данас истрајава кроз континуирану програмску активност, чувајући своју традицију и афирмишући савремене тенденције ликовне и уметничке сцене у најширем контексту, доказујући све време да је квалитет императив и да је уметност вечна.
У 2025.  Галерија `73 је посебну пажњу  посветила јачању потенцијала локалне заједнице, кроз успостављање  сарадње са школама са Чукарице, и локалним удружењима. Тако је велики број школараца и њихових наставника, учествовао у креирању програмских садржаја, кроз бројне изложбе, концерте и креативне радионице. У протеклој години, посебна пажња им је посвећена кроз манифестацију Дани европске баштине .

Водило се рачуна да  акценат буде  на квалитету програма за децу, за студенте кроз радионице у којима се ствара уметност и афирмише уметнички израз, програма намењених   представницима  тзв. треће доби  кроз  бројне едукативне радионице, предавањима, као и  подршку младима у њиховој професионалној оријентацији. 
Узимајући у обзир разноврсност, квалитет, као битан параметар, интеракцију са потребама публике, можемо слободно да кажемо да је у 2025. години креиран један богат културни мозаик, да је  Галерија `73 као институција културе у локалној заједници, постала модел функционисања институција културе у другим локалним заједницама, које су постале центар афирмисања креативног стваралаштва појединца у заједници и шире. 
ПРИЛОГ I
ИЗЛОЖБЕ РЕАЛИЗОВАНЕ У 2025. г.
У 2025. години, у складу са терминским планом, реализоване су 23 изложбе, од којих 21 жирирана, и 2 гостујуће изложбе у иностранству.
Слике и портрети руског уметника Анатолија Ивакина
28. јануар – 11. фебруар 2025. г.
Анатолиј Ивакин, архитекта по основном опредељењу, представио је своје радове из најновије продукције, пре свега пејзаже, затим урбане архитектуре познатих објеката које је својевремено сликао, као и портрете својих савременика, пријатеља уметника. Осим тога, овом изложбом показао је да одлично влада њему својственом палетом боја, представљајући нам, на неки начин, утицај руске школе сликарства. Изложбу је отворио Здравко Вучинић, историчар уметности и сликар, из Београда. У име Министарства културе, отварању изложбе је присуствовао Лав Григорије Пајкић, државни секретар, и Јевгеније Баранов, директор Руског дома у Београду.

Изложба слика „Путеви неочекиваног“ Марије Лалошевић 
13. фебруар - 25. фебруар 2025. г. 
Окосницу поставке уметнице Марије Лаошевић, представљало је двадесетак слика великог формата, рађених у комбинованој техници. О изложеним радовима, говорила је Соња Костић, историчарка уметности, која је између осталог истакла: „Маријина бритка мисао и снажан темперамент, ослобађају очаравајуће имагинарне светове. Лакоћа и брзина стварања, доказују снажан креативни потенцијал, у једном тренутку исказан експлозијом боја, да би нас после изненадио тананим лирским структурама, са дубоко личном семантиком. Њена се индивидуалност и независност, манифестују у слободној и нескривеној асимилацији колористичко - светлосних истраживања, и гестуалности апстрактног експресионизма, који су неодвојиви од наслеђа бриљантних праваца модернистичке прошлости. На савременој ликовној сцени, Марија Лалошевић нас уводи у поље „нове апстракције са пуним креативним капацитетом“, рекла је Костић.

Др Марија Лалошевић, архитекта (Београд, 1968), слика, трагајући за визуелном пројекцијом како личног mindfulness унутрашњег концепта, тако и за мислима, односима, осећањима и везама. Своје унутрашње записе, материјализује акрилом, уљаним пастелима, и графитном оловком. Учествовала је на двема колективним изложбама у Италији, “Art Walkway 4th edition” (Galleria Cael, Милано, 2024) и “Sospensione tra acque e societa: il colore del cambiamento” (Palazzo Pisani-Revedin - Futures Art Gallery, Венеција, 2024).  Живи и ствара у Београду.
5 ФИЛУМ:  Изложба професора Филолошко уметничког факултета у Крагујевцу

26. фебруар - 11. март 2025. г

Изложба 5 ФИЛУМ, пет уметника, стваралаца из централне Србије, после неколико успешних представљања у Хрватској и Словенији, свечано је отворена 26. фебруара у 19.00 часова, у Галерији `73. Своје радове представили су: Небојша Савовић Нес, Милица Антонијевић, Видан Папић, Бојан Оташевић и Владимир Ранковић. Изложбену поставку чине, скулптуре, слике, графике, фотографије и асамблажи.

У име домаћина, присутне госте поздравила је Мирела Пудар, директорка галерије, а након уводне речи, присутнима се обратио Небојша Савовић Нес, један од аутора.

„Ова изложба представља нове сојеве, прилагођене променама, али се и даље темељи на ономе што је претходило флуктуацијама стварности. То је разлог да истовремено буде позната и блиска, али и далека и страна, ослоњена на заједничко и на оно што раздваја, дели, носталгична, али и актуелна.“, рекао је Савовић.

„Слика као палета“ - изложба дела Марије Шавије 
12. март- 8. април 2025. г.

Поставку „Слика као палета“, чинили су радови који су део докторског пројекта Марије Шавије, у коме уметница истражује могућности боје и материје, структуру дела, и утицај светла на доживљај осликаног.

Мотив палете у самом називу поставке, упућује на уметникову повезаност са бојама којима ствара. Палета представља извор боје као променљиве материје, коју уметник додаје, одузима, наноси у слојевима, са којом експериментише и истражује.

„Желим да осликам душу саме слике, која је потпуно променљива у односу на самог посматрача и само светло, на основу чак и емотивног доживљаја самог посматрача.“, истакла је Шавија.

Тринаест уља на платну, носе називе градова, па тако бојом и интензитетом светла, упућују на вибрантност, Лисабона, Прага, Москве, Дубаија, Лондона и Фиренце. Поставка је била отворена до 8. априла.
Изложба слика „Почетак краја“ Невене Остојић

10. април – 22. април 2025. г.
Изложба „Почетак краја“, ауторке Невене Остојић, визуелне уметнице из Београда, отворена је у четвртак 10. априла у Галерији `73.

Невена Остојић је аудио-визуелна Инстаграм уметница, из Београда, рођена 1998.  Тренутно је на другој години докторских академских студија, на Факултету ликовних уметности у Београду, сликарски одсек, у класи Зорана Димовског. Током мастер студија на Факултету за медије и комуникације, на одсеку креативне индустрије, разрадила је метод који назива СПАМ праксом. Састоји се од свакодневног спамовања на друштвеним мрежама, што касније преноси на платно, и излаже у галеријама као СПАМ инсталацију. То спада у визуелни део праксе. Ова изложба је четврта у том низу. 

Спам пракса подразумева затвореност и бесциљно понављање. Круг публике се тешко шири, пажња људи је кратка. Инстаграм сторији истекну након 24 сата. Нико не анализира ништа, нема критике. И уметница и публика навикавају се на зону комфора дигиталних сусрета. Тема којом се бави на овој изложби, тиче се питања данашњег положаја уметника у свету креативних индустрија, масовних медија, и глобалног ратног стања. На који начин је уметница у све то укључена, и како да реагује? Шта је уметничина одговорност? У ком медију, и на којој платформи се обратити публици, и ко је публика данас? 
Самостална изложба скулптура:  Миодраг Пантовић „Летачи“  
24. април – 6. мај 2025. г.

Седамнаест скулптура у камену, различитих форми, чинило је поставку изложбе, којa је реализована у циклусу представљања визуелног стваралаштва, овог уметика са Бановог брда. Поменути београдски уметнички локалитет,  изнедрио је велике вајаре, у чувеној колонији, у улици Мира Попаре, коју је, својевремено, у својим студентским данима, посећивао. Дипломирао је 1985. на Ликовном факултету у Београду, на одсеку за вајарство. Члан је УЛУС-а. Свестран уметник,  који поред изузетних вајарских дела у свом опусу, ради и у техникама уља на платну, и на папиру. Учесник је бројних самосталних и колективних изложби.

 Изложбу је свечано отворио сликар Зоран Чалија. Отварању изложбе је, у име ГО Чукарица, присуствовала Јелена Милосављевић, чланица Већа.
Изложба скулптура „ATHANOR“  Mагдалене Павловић Остојић 
8. мај – 20. мај 2025. г.

Изложба скулптура и цртежа, ауторке Магдалене Павловић Остојић, ванредне професорке на Академији уметности у Новом Саду, свечано је отворена у понедељак 12. маја 2025. г. Изложбу је отворио Миливој Мишко Павловић, редовни проф. на ФЛУ у Београду, који је био и аутор текста за каталог изложбе.

Поставку су чиниле скулптуре од метала и серија радова на бакарном лиму, који подсећају на алхемијско трагање, па отуда и необичан назив изложбе „АТАНОР“. ,,Радови указују на Магдаленину склоност ка металу, као материјалу од кога кроз форму и обликовање материје, она ствара чудесне радове. Свој рад види, пре свега, као процес „у настајању“, где резултат није коначан, фиксан и довршен, већ отворен за даљу надоградњу. 

Алхемијски процеси, говоре комплексним језиком симбола, па се приликом њиховог читања, не сме нарушити простор симболичких поигравања, и занемарити значај метафора. Објашњења сваког појединачног ступња, ослањају се на аналогије, између металуршких и душевних процеса. За то је неопходна мекоћа метала, флексибилност супстанце, или њој аналогна спремност душе за трансформацију. Само такав метал, таква душа, може проћи кроз нигредо, албедо и рубедо, које видимо на Магдалениним цртежима на бакру.'', рекао је проф Павловић.
Изложба слика Саве Пековића и Љубомира Вучинића
22. мај – 1. јун 2025. г.
Заједничка изложба слика великог формата, аутора Саве Пековића и Љубомира Вучинића, отворена је 22. маја 2025. г. Изложбену поставку чинили су Пековићеви радови из циклуса „Призори тишине“, док се Вучинић представио радовима из циклуса „Црвена компресија“, који презентују кратак увид у ликовно стваралаштво ова два сликара, и природан је спој два уметника блиских поетика.

 „У својим радовима, Саво Пековић поред боје, која је у основи његовог сликарства, уводи и несликарске материјале, као што су канап, згужвана тканина, мрежа, које аплицира на површину слике. Вучинићу су саме боје средство изражавања, и рељефна површина слике варира у односу од пастуозних, преко плошних, до лазурних намаза боје. Ова изложба представља природан спој два уметника блиских поетика. Почев од апстрактног експресионизма, естетике знака и гестуалности, Пековић и Вучинић са лакоћом асимилирају своја интелектуална и емоционална искуства, преображавајући их увек изнова другачије, и пружајући примере уметничке доследности.“, речи су Миреле Пудар, директорке Галерије `73, која је отворила изложбу.
Изложба слика: Марина Цветановска Мартиновска „Празни не(д)остатци“
3. јун – 15. јун 2025. г.
У уторак 3. јуна 2025. г. отворена је изложба инсталација, рељефа, и просторних цртежа, македонске уметнице Марине Цветановске Мартиновске, под називом „Празни не(д)остатци“. О изложеним радовима, говорила је Драгана Спасовска, кустоскиња Савремене галерије Куманово. Свој наступ имала је и Биљана Петровска, магистар клавира, уметнички сарадник  на Музичкој академији у Скопљу. Извела је нумеру са ауторског албума Дах вечне љубави, који је издат 2022.г. Чланови хора „Македониум“, извели су неколико македонских песама.
Марина Цветановска Мартиновска, рођена 1977. г. у Куманову, Република Македонија. Дипломирала на Факултету ликовних уметности у Скопљу, у класи професора Станка Павлеског. 2005. године завршила је постдипломске студије вајарства, у класи истог професора. Чланица је Друштва ликовних уметника Македоније. Излаже од 2002. године.

Награде:

- Диплома за најбољег студента Факултета ликовних уметности у школској 1999/2000. години (од стране Студентског савеза Универзитета „Свети Кирило и Методије“ Скопље)

- Диплома за постигнуте изузетне резултате на стручним уметничким испитима током студија од стране Факултета ликовних уметности (од стране Факултета ликовних уметности, Скопље)

- Универзитетска награда за најбољег дипломираног студента Универзитета „Свети Кирило и Методије“ Скопље у школској 2000/2001. години (од стране Универзитета „Свети Кирило и Методије“ Скопље)

- Награда за цртеж на изложби цртежа ДЛУМ-а 2004. (Национална универзитетска библиотека „Свети Климент Охридски“ – Скопље)

- Награда за сликарство „Ванчо Ђорђијевски“ (Удружење ликовних педагога Р. Македоније) 2005.
ДАНИ СЛОВАЧКЕ КУЛТУРЕ У ГАЛЕРИЈИ `73

Сећање на Михала Кираља (1955-1995)
11. јун – 17. јун 2025. г.

Изложбом  графика и цртежа Михала Кираља (1955-1995) свечано је отворена манифестација Дани словачке културе која се традиционално већ девету годину за редом организује у Галерији 73. 

Цртежи и графике  сачињавали су основу поставке изложбе  којом се обележава седамдесет годишња рођења и тридесет годишна од смрти Михала Кираља (1955-1995), изузетног и незамењивог уметника који је дао велики допринос у афирмацији  словачке културе у Србији.

Присутне званице у име домаћина поздравила је директорка Галерије `73 Мирела Пудар која је истакла вишеструки значај ове изложбе и захвалила на подршци Амбасади Словачке у дипломатској културној мисији Галерије `73 која се реализује последњих година. У име ГО Чукарица, покровитеља манифестације Дани словачке културе, обратио се Никола Аритоновић, председник, који је подсетио да се оваквим манифестаацијама отвара простор за трајни културни дијалог, размену уметничких пракси наших земаља. „Верујем да између наше земље и Словачке постоји још доста простора за ширење сардње и јачање културних веза“, истакао је Аритоновић.

Изложбу је свечано отворио Михал Павук, амбасадор Словачке републике у Београду. Навео је да ће Амбасада Словачке увек бити отворена за  будућу сарадњу којом се јачају и унапређују везе два пријатељска народа. У музичком делу програма наступио је Немања Црнатовић -  сопран.

Изложба „Југословенски период Ликовне колоније Сићево”

19. јун  - 01. јул 2025. г.
Изложба „Југословенски период Ликовне колоније Сићево – избор дела из фонда Галерије СЛУ Ниш” отворена је 19. јуна прошле године, поводом обележавања Дана Галерије `73, која је са Галеријом савремене ликовне уметности Ниш започела међуинституционалну сарадњу.

Организатори су подсетили да се у том периоду навршило 120 година од оснивања Прве југословенске уметничке колоније. Родоначелница српске модерне, сликарка Надежда Петровић и њене колеге из минхенских дана школовања, окупљени око идеје културног уједињења јужнословенских народа, доласком у село на југу Србије и радом у пленеру оставили су значајну тековину овом делу земље. Идеја о боравку уметника сваког лета у Сићеву није заживела, па је под називом Ликовна колонија Сићево обновљена шест деценија касније и од тада се у континуитету одржава до данас. У раду ове сада јавне градске манифестације учествовало је 545 домаћих и страних аутора различитих генерација и стилских опредељења, који су колекцију Галерије обогатили са 912 слика, графика, нових медија и скулптура. Ова дела представљају трајну вредност и значајно су културно наслеђе града.

Директорка галерије 73, Мирела Пудар, истакла је поздрављајући учеснике и бројну публику, да изложба посвећена недавно преминулој Љубици Буби Миљковић, која је идејни творац ове изложбе код нас. О значају изложбе говорили су Ђорђе Кадијевић, који је шездесетих година прошлог века, учествовао на Колонији као кустос, и Емилија Ћоћић Билић, ауторка изложбе и кустоскиња. Овој уметници и Галерији савремене ликовне уметности Ниш, домаћин догађаја, Галерија 73 доделила је признања, а признање су добили и млади тенор Немања Црнатовић и новинарка Маша Ђорђевић, са Телевизије К1.

Представљањем слика и скулптура истакнутих протагониста југословенске ликовне сцене, у извесној мери сагледано је деловање јединственог културног простора и значаја који је, поникла на тековинама Прве југословенске уметничке колоније, имала Сићевачка колонија. Њена племенита мисија и вредност обавезују на чување традиције, брижљиву селекцију учесника, адекватну бригу и чување експоната као и стварање могућности за њихову презентацију у већем обиму – поручили су организатори догађаја.

Фото есеј "Путеви очајника" Фадила Шаркија 
15. јул – 27. јул 2025. г.
Изложба "Путеви очајника" фотографа Фадила Шаркија отворена  je од 15. јула у Галерији `73. О његовом раду говорио је Бранимир Карановић, професор Факулета примењених уметности у Београду, а потом и Имре Сабо, наш прослављени фотограф и фоторепортер.

Фото есеј "Путеви очајника" настао 2015. године, након четворомесечог Шаркијевог путовања са групом избеглица, од Београда ка Мађарској и Аустрији. Шарки је рекао да су се на дугом путу од Сирије, Авганистана, Либије и Сомалије многи раздвојили од својих породица тако да су у Београду остајали дуже време надајући се да ће се поново окупити и наставити даље ка Западу.

"То чекање се за већину продужавало недељама што ми је омогућило да им се приближим и упознам са многима и та присност ми је и омогућила да могу без отпора и негодовања да снимам и бележим фотоапаратом њихов живот на овој локацији", рекао је Шарки. Боравећи и на српско-хрватској граници код Берсакова, где је у шаторима и на околним њивама боравило неколико хиљада избеглица, Шарки је приметио да никада раније није видео "толико мајки са малом децом, толико старијих људи, инвалида, трудница".

Фадил Шарки је студирао новинарство на Факултету политичких наука у Београду, имао је 14 самосталних изложби, а излагао је и колективно на више од 170 изложби у земљи и иностранству. Добитник је више од 30 награда.

Отварању изложбе је поред бројних љубитеља фотографије и уметности, присуствовао и високи представник UNHCR у Србији,  г. Суфијан Ађали.
„ИНДИВИДУАЛНЕ ПРАКСЕ 2025“ студената Факултета ликовних уметности
14. август – 26. август 2025. г.
Галерија `73  и прошле године организовала посебан програм отворене радионице студената Факултета ликовних уметности. Отворена радионица подразумевала слободан контакт, разговор, праћење рада учесника и њихово бављење различитим материјалима и значењима . На позив кустоскиње Биљане Томић, одазвало се њих 28.
Студенти у класама професора: Зорана Димовског, Биљане Ђурђевић, Немање Николића, Милице Ћебић, Оливере Парлић Карајанковић, Радоша Антонијевића и  Габриела Глида.

Учесници: Јован Шешум, Реља Стевановић, Марија Јојић,  Теодора Нешковић , Алекса Јовановић, Ана Симић , Ана Симиџија, Оливера Грбић, Катарина Ивановић, Катарина Гујаничић , Лена Јовановић, Милица Анђелић, Бојан Главонић, Милица Ђукић, Валентина Уламовић, Алекса Павковић, Никола Павковић , Сара Лабудовић, Катарина Маричић, Ненад Божић, Сташа Николиш, Марина Ђурић, Анђела Копања, Мирјана Накарда, Јована Денић, Олга Станојевић, Марко Глишић Тодорови и Басил Онсиа. 

На отварању изложбе, већ трећу годину за редом, додељена је награда “Стеван Тодоровић” за најбољи изложени рад, по одлуци стручног жирија у саставу: Ђорђе Кадијевић, историчар уметности, проф др Јерко Денегри, историчар уметности и кустос, и Биљана Томић, историчарка уметности и кустоскиња. Овогодишњи лауреат је Никола Павковић, мастер студент на вајрском одсеку Факултету ликовних уметности. Анђела Копања и Ана Симиџија добиле су похвале стручног жирија за изложене радове.
Александра Шарановић: “Антитела” 

28. август - 9. септембар 2025. г
Изложба “Антитела” ауторке Александре Шарановић, представља најновији циклус слика рађених техником колажа и баве се феноменом људског тела.
Александра Шарановић активно излаже од 1986. године. Магистрирала је на Факултету ликовних уметности у Београду 1990. године. Ради као професор  на  Академији струковних студија Политехника у Београду. 

Као колажна грађа  коришћене су различите дијагностичке слике тела  - својеврснии светлосни  „фантоми“,  чија  етерична лепота умекшава помало застрашујућу,  експлицитну реалност људске анатомије. У раду су такође употребљаване  фотографије ћелијских структура различитих ткива, фотографије  природних текстура, микроструктура, као и анатомски цртежи. 

По речима ауторке, концепт тела се мењао током људске историје, рефлектујући различите филозофске, религиозне и научне погледе. У 21. веку људско тело се више не доживљава као статичан биолошки ентитет, већ као динамичан конструкт настао преплитањем утицаја технологије, културе и политике. Границе између биолошког и вештачког, физичког и дигиталног, личног и колективног бледе,  постављајући пред нас дубоке етичке недоумице – истакла је Шарановић. 

Изложбу која је била отворена до 9. септембра 2025. године, свечано је отворила Мирела Пудар, вд директорка Галерије ’73.
Слике и цртежи Николе Ђелошевића:  

11. септембар – 23. септембар 2025. г.
Изложба слика и цртежа „Штета је већ учињена“ аутора Николе Ђелошевића,  уметника млађе генерације, свечано је отоворена у четвртак 11. септембра 2025. г.. Поставку су чинили  цртежи и слике већих формата које су настале у последње две године.

Слике Николе Ђелошевића сведеним формама и прочишћеним композицијама  откривају дубину и слојевитост теме која је у фокусу уметничког интересовања. Визуелним језиком којим дефинише наглашене контуре и контрасте црне и црвене на цртежима и палета боја на сликама, чини да овај уметнички опус делује на посматрача таман толико да преноси директно тренутну емоцију – рањивост и стрепњу која асоцира на већ проживљено, давно одсањано, скоро заборављено.

По речима Андреја Наумовића, аутора текста за каталог изложбе, људска фигура на Николиним радовима отелотворује сав терет и рањивост те стрепње. „Она је обликована тако да буде препознатљива, а опет лишена индивидуалних обележја, као да симултано припада свакоме од нас и никоме. Њена анонимност и статичност подстиче нас да се запитамо шта значи бити појединац суочен са заједничким усудом. Фигура стоји на ивици између личног и универзалног, указујући да се вечито крећемо у оквирима који нас одређују и изнова проживљавамо иста искуства. Архитектонски елементи, попут зидова и сводова, на сликама не конструишу простор само као физички оквир, већ као материјално сећање. Њихова монументалност открива тежину прошлости, док њихове крхотине сведоче о пролазности и о неизбежним ломовима“ – истакао је Наумовић.
ДАНИ ЕВРОПСКЕ БАШТИНЕ: Чукарица у објективу најмлађих
29. септембар – 9. октобар 2025. г.
У организацији УГ "Култура без граница" свечаним програмом у Галерији 73 отворена је изложба „Културна станица Чукарица – архитектура и наслеђе у заједници“, реализована у оквиру манифестације Дани европске баштине, чија је тема била „Наслеђе и архитектура: прозор у прошлост, врата у будућност“.

На конкурс је пристигло више од деведесет радова ученика чукаричких основних школа, а одабрани аутори награђени су захвалницама и дипломама.

Изложбу је отворила чланица Општинског већа Чукарице Душица Буквић, која није скривала одушевљење.

– Кроз ваше радове представљена су сва насеља наше општине и многи значајни споменици. Стиче се утисак као да смо заједно прошли кроз читаву Чукарицу. Искрено се надам да ће оваквих изложби бити још више, јер оне снажно истичу вредности локалне заједнице.

У уметничком делу програма наступила је пијанисткиња Маша Јејина, изводећи Шопенов Ноктурно. Изложба је била отворена за јавност до 7. октобра 2025. године. Последњег дана свим школама-учесницама уручене су посебне захвалнице, а програм је свечано затворен књижевно-поетским програмом, чиме су и симболично окончани прошлодишњи Дани европске баштине.
Изложба посвећена историји Пулског филмског фестивалa

9. октобар – 21. октобар 2026. г.
Колективна изложба „72 кадра – историја Пулског филмског фестивала у керамици” која повезује филм и керамику, покретне слике и трајну форму, представљена је почетком октобра месеца београдској публици.
Аутори поставке из Истре, били су инспирисани филмском уметношћу и 72. Пулским филмским фестивалом. Они су урадили 72 керамичка рада, махом скулптуре и оживели најзначајније филмове приказане у пулској Арени од 1954. до 2024. године.

–Први рад у овом низу враћа нас у 1954. годину, у атмосферу дебитантске „Весне”, првог лауреата Пулског фестивала. Последњи „кадар” затвара изложбу са филмовима из 2024. године. Тај временски лук говори о филму, али и о времену кроз које смо прошли, док 64 аутора, формом, бојом, текстуром и волуменом преносе атмосферу, емоцију, поетику и енергију филма. Сваки рад је лични одговор на оно што филм буди, само је сада  обликован у глини – рекао је Игор Фабрис, председник Удружења „Арт студио Пула” које је организатор изложбе.

О значају овог културног и уметничког догађаја говорио је и Милан Рашула председник Српског културног центра из Пуле који је са Галеријом `73 уприличио представљање уметника.

У име домаћина, госте је поздравила Мирела Пудар, директорка Галерије`73. Она је подсетила да се изложба организује у оквиру регионалне културне сарадње ове галерије и Српског културног центра. Изложба је постала традиционална, па је следећи дух те традиције као и протеклих година, поставку званично прогласио отвореном Горан Петровић, биши конзул у Ријеци.

У музичком делу програма наступила је виолинисткиња Милица Петровић, која је свирала композиције из филма „Национална класа”.

Душан Тодоровић: „Геометрија светлости“

23. октобар – 18. новембар 2025. г.
Самостална изложба асамблажа уметника Душана Дујца Тодоровића отворена је од 23. октобра у Галерији `73.

Душан Тодоровић /1945/ 1972. Дипломирао на Академији за ликовне уметности АЛУ, Београд (сада Факултет ликовних уметности), одсек сликарство, у класи проф. Ђорђа Бошана. Постао члан УЛУС-а. Први пут самостално излагао у Новом Саду. 1974. магистрирао на Академији за ликовне уметности АЛУ, Београд, такође у класи проф. Ђорђа Бошана. 1976. до 1981. асистент на Академији уметности у Новом Саду. 1980. обавља функцију председника УЛУВ-а (сада СУЛУВ-а). 1981. до 1986. доцент на Академији уметности у Новом Саду. 1986. до 1992. ванредни професор на Академији уметности у Новом Саду. 1992. до одласка у пензију 2013. редовни професор на Академији уметности у Новом Саду.Од 2004. до 2009. обавља функцију декана Академије уметности у Новом Саду. Боравио је на студијским путовањима у готово свим значајним европским градовима: добитник је југословенске стипендије Моша Пијаде за ликовне ствараоце (1975), а стипендије данске Владе 1984. Имао је  преко 40 самосталних изложби.

Тодоровићев уметнички рад је инспирисан постулатима времена и функционисањем рачунара. Да би транспарентно изразио свој уметнички став, ушао је у процес рециклаже, редимејда и редизајна у намери да преко визуелних порука учествује у променама савремене свести. Душан Тодоровић истражује свет мултимедија усмеравајући се на УВ - светло и аудио - визуелне ефекте у тематском оквиру нових технолошких система електронске комуникације.
Међународна изложба: „Геометрија“ 
20. новембра до 2. децембра 2025. г.

Изложба ГЕОМЕРИЈА је ауторски пројекат Мионе Марте Марковић, кузстоскиње и визуелне уметнице. У питању је групна међународна изложба конципирана као део њеног ширег пројекта „Геометрија“ а које су се се једна за другом организовале у два еминентна галеријска простора: у Продајној галерији „Београд“ и у Галерији `73, од 20. новембра до 2. децембра 2025. Поставку чине радови који су представљени кроз различите медије: слике, цртеже, графике, дигиталне принтове, инсталације, скулптуре. 

Пројекат „Геометрија“ је замишљен као међународна бијенална манифестација. Миона Марковић истражује геометријску апстракцију у савременој уметности и идентификује паралеле — између савремених уметника, али и између њих и њихових историјских претходница. Наглашена је “строга граматика геометријске апстракције”, али и креативност умјетника који померају границе тог језика.  Она уједно описује изложбу као "геометријску полифонију”, где различити уметнички гласови (у сликама, цртежима, инсталацијама) комуницирају кроз заједнички геометријски језик. 

На изложби су учествовали уметници геометријског апстрактног израза из различитих земаља и средина : Александер Јóзеф Олсзеwски (Пољска), Бети Брицељ (Словенија), Душа Јесих (Словенија), Јован Достанић,  Јована Чајовић, Јозеф Клаћик, Лорензо Боцца (Италија),  Маја Вукманов,  Марко Вукша, Мице Поптсис, Милан Манић, Милија Белић (Србија / Француска), Оливера Савић Поповић (Србија / Шведска),  Слободан Кнежевић Аби, Снежана Вујовић Николић, Теодора Николић  и Веско Гаговић (Црна Гора). 
Изложба скулптура „Сребрни халогениди“ Соње Ћурин 

4. децембар – 16. децембра 2025. г.
Самостална изложба скулптура  и радова на папиру „Сребрни халогениди“ уметнице Соње Ћурин, свечано je отворена у четвртак 4. децембра 2025. г.

У тексту каталога изложбе, Мирко Кокир – историчар уметности, између осталог, наглашава: „Дела Соње Ћурин објављују процес настанка уметничког дела, тачније његовог нестанка и начина на који архивирамо (физичке и хемијске) процесе и менталне слике уметничким средствима. Користећи експерименталне методе и неконвенционалне вајарске материјале, ауторка разграђује идеју кроз различите медије и средства, где је препуштеност случају и тежња ка документовању таквог процеса заједничка особина радова. Изложба „Сребрни халогениди” у Галерији 73 заснована је на истраживању управо таквог принципа мишљења, где је уметничко дело схваћено као својеврстан документ самосвојне промене.

Радови приказани на изложби обухватају скулптуре и радове на фотосензитив ном папиру, које уметница дефинише као фото-цртеже. Цртеж код Соње Ћурин постаје истовремено и основа за даљу надградњу кроз скулпторски језик, али и опросторени медиј који се у унутрашњост галерије кроз пројекцију светлости дефинише као реартикулација фото-цртежа“.

Соња Ћурин (Београд, 1994), дипломирала је на Факултету политичких наука (Универзитет у Београду) 2019. године, на смеру Новинарство. Уметничку праксу почиње на Академији уметности у Новом Саду 2019. године и развија је на Факултету ликовних уметности у Београду, где 2023. године дипломира на Вајарском одсеку у класи професора Здравка Јоксимовића. Мастер студије завршава на истом одсеку, у класи професора Радоша Антонијевића, код кога тренутно похађа докторске студије, у статусу истраживача-приправника за уметничка истраживања у ликовним уметностима. Учествовала је на бројним изложбама, уметничким пројектима и колонијама у земљи и иностранству. Добитница је више признања за свој уметнички рад, међу којима су награда „Сретен Стојановић, вајар” (2024), „Професор Милија Глишић, вајар” (2023) и „Илија Коларевић, вајар” (2022).
38. Чукарички  ликовни салон
18. децембар – 13. јануар 2025. г

Чукарички ликовни салон је традиционална ликовна смотра Галерије ’73, која се одржала 38. пут за редом. Већ пету годину, уз подршку Градске општине Чукарица, додељена је Награда за најбољи изложени рад на Салону “Полексија Тодоровић“, уметници Нини Ивановић за дело „Ђетиња“, просторни цртеж од различитих жица.  Признање се састоји од плакете и новчаног дела. Претходни лауреати ове награде били су: Невенка Стојсављевић (2021), Рајко Попивода (2022), Ирена Пауновић (2023) и Александар Ђурић (2024).

„Интересантно је то да је Салон увек изненађење, увек је разноврсан, са различитим уметницима, различитих животних доби.  Пет чланова уметничког савета бира по пет уметника, а не зна се ко је кога предложио, до малтене самог краја излагања. Уметницима је значајно да учествују на овом Салону, а нам као члановима савета такође, јер се и ми на неки начин представљамо својим избором,“ рекао је на свечаном отварању, члан Уметничког савета галерије Бранимир Карановић (некадашњи професор на Академији уметности у Новом Саду, а потом на Факултету примењених уметности у Београду – у звању је професор емеритус).

Уметници излажу своје радове на Салону на позив чланова Уметничког савета галерије, који чине: академик Сава Халугин, историчари уметности и кустоси Наталија Церовић и Мирослав Карић, проф. др Бранимир Карановић и проф др Мишко Павловић.

„Наша галерија је установила награду коју смо желели да посветимо ћерки Матије Бана, утемељивача Бановог брда, Полексији Тодорвић. Она је била једна од првих српских сликарки која је завршила бечку академију у 19. веку.  Желели смо да на овај начин дамо свој мали допринос, омаж породици Бан, која је у своје време била веома успешна и цењена“, рекла је Мирела Пудар, директорка Галерије ’73. Поред главне награде, додељене су и две специјалне, а лауреати су: Милија Чпајак (за скулптуру „Вештачки цвет“) и Лидија Антанасијевић (графика „Reflection“).
Г О С Т О В А Њ А
Протеклих година  Културна установа Галерија '73 је реализовала бројне програме представљања своје уметничке збирке и уметника кроз појединачне изложбе у иностранству. 

Захваљујући бројним ресурсима који су били на располагању једној установи културе, пре свега захваљујући подршци њеног оснивача, Градске општине Чукарица, ова Галерија је превазишла своје просторне оквире и отворила врата једног новог раздобља-такозване културне дипломатије.

Кроз бројне пројекте у којима Галерија интензивно учествује, а који се тичу мобилности уметника и уметничких дела, затим кроз свој квалитетан излагачки програм, ова установа је задобила поверење од стране уметника и институција културе како у нашој земљи тако и иностранству. Остаје  снажан утисак  да су сви наши партнери у региону и шире показали велико интересовање када је у питању унапређење и сарадња на пољу културе. 
· Ода српској застави у Галерији Српског културног центра у Истри
Изложбом „Заставо моја“ академске уметнице Мирјане Мире Маодуш, у организацији Галерије `73, свечано је  отворен 17. Фестивал српске културе у Истри.

На отварању у галерији Српског културног центра, говорила је  Ивана Стојиљковић – генерални конзул Републике Србије у Ријеци, директорка Галерије `73 Мирела Пудар и г. Милан Рашула - директор Српског културног центра.

 - Ова изложба се реализује у оквиру регионалне културне Галерије 73 која се успешно реализује последњих година. Ове године намера је била приближити уметност познате српске сликарке Мире Маодуш свим љубитељима уметности. Негујући традицију кроз ћирилична слова Мира слави српску културу и уметност у целом свету. Нама је ове године била посебна част и привилегија да смо организовали њену изложбу у Српском културном центру у Пули – истакла  је Мирела Пудар, директорка Галерије 73. ”Ове године по први пут љубитељи уметности из Истре уживаће у делима светски познате српске сликарке Мирјане Мире Маодуш, а намера је да њене слике буду представљене и у и другим деловима Истре. Ова година нам је посебна, јер смо реализовали дуго планирану изложбу’, додала је директорка Галерије 73.

  Фестивал српске културе у Истри организује се седамнаесту годину за редом и посвећен је неговању српске традиције и уметности навео је г. Милан Рашула, директор Српсог културног центра. На наше велико задовољство као организатора, а верујем и нашег партнера Галерије `73, овом изложбом настављамо нашу вишегодишњу сарадњу, овог пута кроз презентовање стваралаштва Мирјане Мире Маодуш, наше истакнуте и светки признате уметнице“, рекао је. 

Свечаном отварању  изложбе присуствовао је заменик градоначелника Града Пуле г. Вито Паолетић, који је истакао да му је посебна част што има прилику да  упозна уметницу која је знање о уметности учила од најеминентнијих професора  на Академијама ликовних уметности у Италији, Немачкој и Француској.

Изложбу је званично отворила Ивана Стојиљковић – генерални конзул Републике Србије у Ријеци која је истакла важност неговања српске традиције кроз бројне  свечаности као што су  ”Дани српске културе” наводећи да су  веома импресивна бројна културна дешавања у Српском културном центру у Пули. Проглашавајући изложбу отвореном, она је пожелела пуно успеха будућим културним дешавањима који имају за циљ афирмисање српске културе и уметности. 

Изложбу “Заставо моја” академске сликарке Мирјане Мире Маодуш подржала је Градска општина Чукарица у чијем систему је и КУ Галерија 73.   
· Представљање српских уметника у Словачкој: Изложба савременог сликарства из збирке Галерије 73 у Амбасади у Братислави
У Амбасади Републике Србије у Братислави, 11. децембра 2025. године, отворена је изложбена презентација „Преглед савременог сликарства из уметничке збирке Галерије 73“, реализована у сарадњи са Галеријом `73 из Београда. Ово јесте прво представљање српских сликара у Амбасади Републике Србије поводом 130 година Прве цртачке школе у Београду која се налазила на Косанчићевом венцу. Ова школа, коју је утемељио словачки уметник Кирил Кутлик, била је претеча Академије ликовних уметности. Важно је поменути да је најпознатија српска сликарка Надежда Петровић била прва генерација ученика који су похађали ову чувену сликарску школу. 

Догађају у Амбасади Републике Србије окупио је велики број гостију из словачких министарстава, културних институција, академске заједнице, уметничке сцене и привреде. Догађају су присуствовали: Jozef Ciller - сценограф, костимограф и предавач на Академији сценских уметности у Братислави, Gustáv Murín – председник удружења „Пријатеља српске културе, Petra Flach– директорка Бибиане, Међународне куће уметности за децу, Boris Konček– представник Министарства иностраних и европских послова Словачке, Miroslav Kučera– представник консултантске куће Аспиро, Lukáš Parízek– словачки комесар за изложбу ЕXPO 2027 и председник удружења „Савет словачких извозника“, Mihal Babjak - режисер, доцент и шеф катедре за естетику на Филозофском факултету, Универзитет Коменски, Jana Valjova – бивша народна посланица и председница групе пријатељства са Србијом, Miroslava Melicherčíkovа – продеканка на Филозовском факултету, Универзитет Матеја Бела, Alžbeta Stanislavová– портпарол Министарства културе, Daniela Suha – председница удружења Ћирилометодијада.
Поставку чине дела савремених српских аутора и уметника словачке националне мањине који стварају у Србији и чији су радови били изложени последњих година у Галерији 73 кроз самосталне изложбе.

Амбасадор Александар Накић је у поздравном обраћању нагласио значај јачања културних веза Србије и Словачке и пренео спремност Амбасаде да на сваки начин допринесе промоцији српског уметничког наслеђа. Директорка Галерије 73 госпођа Мирела Пудар захвалила се Амбасади на срдачној добродошлици. Она је упознала  присутне госте и званице о историјату ове институције културе са Бановог брда која функционише у систему Градске општине Чукарица. Госпођа Пудар је истакла важност унапређења културних веза са словачким уметницима којима и Галерија 73, уз подршку општине Чукарица, даје свој допринос.   

Изложба “Преглед савременог сликарства из уметничке збирке Галерије 73“ представља увод у даљи програм промоције савремене српске уметности, који ће се наставити у  наредној години.
· ОСТАЛИ ПРОГРАМИ
· ТРИБИНА „ФИЛОЗОФСКИ ПЕРФОРМАНС“ 
Ауторка и модераторка: Тања Петровић Миљковић, мастер филозоф.

Тема: „Хиперреалност и нарцизам - Поглед кроз виртуелно огледало“
Понедељак, 11. март у 18:30 сати

Гост предавач прве прошлогодишње трибине „Филозофски перформанс био је докторант Александар Прица, који је започео  своје предавање помињањем језуитског  палеонтолога Пјер Тејар де Шардена  који се сматра оцем трансхуманизма.  Будући да је он својом теоријом ноосфере предвидео је правац развоја човечанства ка тачки јединствене свести човечанства коју он назива тачком Омега, а коју тренутно живимо, предавач је скренуо пажњу публици да се таквим развојем човечанства губи веза са сопством и улази у бесмисао конзумеризма. Зато се говорило о порасту нарцизма и његовој корелацији са развојем технологије позивајући се на увиде теоретичара хиперреалности који виде виртуалну реалност као  халуцинаторну псеудо-реалност и теорију развојне  фазе огледала Жака Лакана. Предавач Александар Прица је цитирао проф. др Миланка Говедарицу који износи критички став и упозорава на многе опасности које крије трансхуманизам.

Трибина је завршена у конструктивном разговору са публиком. Трибину је водила мастер филозоф Тања Петровић Миљковић.
Тема: „Патњa као изазову и прилика“

Понедељак, 14. април у 18:30 сати
Будући да је човек крхко биће склоно уживању, сам помен патње ствари код њега панику. Предавач Никола Аћански је скренуо пажњу јавности да је самим рођењем и баченошћу у свет, човек принуђен да пати у већој или мањој мери. Да ли је могуће избећи патњу? Ако није како изаћи из ње без великих психичких проблема? Наш предавач је указао на живот и филозофију доктора Виктора Франкла, а филозофкиња и модератор Тања Петровић Миљковић на живот руског писца А. Чехова.

У фокусу предавања нашли су се аутори Ерих Фром, као и стоички мислиоци. Будући да је човек биће релације и односа било која ситуација је лакша уз подршку, па и најтежа, рекао је Аћански. Позивајући се мислиоце као што су С. Кјеркегор, Јасперс и Сартр, дакле на егзистенијалисте, Никола Ацански је рекао да егзистенцију треба посматрати као онтолошко стање човека, као неизбежност израза истог стања.

Филозофски перформанс је завршен у конструктивном разговору са публиком.
Тема: „Егзистенцијализам и постмодернизам у психијатрији“

Понедељак, 15. мај у 18:30 сати
Тема мајске трибине "Филозофски перформанс" која је одржана 15. маја у Галерији `73, са темом "Егзистенцијализам и постмодернизам у психијатрији", био је филозоф практичар и психотерапеут Милан Дамјанац. Он је публици скренуо пажњу на промену патадигме у савременом свету , у односу на претходни век, па услед тога и на повећање несигурности и губљење смисла. Уместо личности, добили смо индивидуе, а уместо здравих заједница и породица, колективистичко -нихилистичке скупине људи које једино спаја хедонизам и конзумеризам. Променио се и наратив... добили смо нове изразе који описују наша стања стварности, као што су: потављање граница, толеранција, клијент, индивидуализам, нарцизам...

Услед тога променио се и приступ у психотерапији. Блискост за којом вапи човек у савременом свету је оно што може и треба да добије од психотерапеута, рекао је Дамјанац. Притом, приступ је са сваким човеком другачији, јер је сваки човек другачији. Оно што је задатак психотерапеутa је указати на значај преузимања одговорности за сопствени живот. Свако инситирање на срећи, ужитку, понављање образаца, нас одводи на пут безнађа и неурозе.Човек конзумеризама и нарцистичке структуре, није у стању да направи блиске и квалитетне односе, рекао је Милан Дамјанац.

Предавање је завршено у конструктивном разговору са публиком. 

Модератор и ауторка трибине: Тања Петровић Миљковић, мастер филозоф
Тема: „Зашто је показивање емоција постало табу тема“

Понедељак, 14. јул у 18:30 сати

Летње издање Филозофског перформанса на тему улоге емоција у животу човека одржано је у  понедељак 14. јула. Овај пут тема је била "Зашто је показивање емоција постало табу тема?"

Ауторка и предавач  филозоф Тања Петровић Миљковић започела је предавање  из практичне филозофије кроз један научни експеримент који се десио  у XIIl по захтеву Фридриха II. Наиме, у епсерименту су учествовали директно они који су били изоловани у смислу одсуства емоција и оне основне интеракције и неге који им је као појединцима била неопходна. Овај својеврсни експеримент је показао да  људи без емоција не могу да преживе било какво стање у којем се нађу у неком стању изолованости. По мишљењу ове врсне филозофкиње потпуно је нејасно зашто су емоције табу тема ако говоримо о њима. “Ако нас емоције чине живим, зашто се о њима недовољно разговара”, запитала се ауторка.

Тема: „Да ли љубав може да траје?" 

Понедељак, 25. август у 18:30 сати

Предавач  мастер филозоф Тања Петровић Миљковић истакла је важност љубави назвавши је животном силом, следећи учење француског филозофа Алена Бадјуa. Љубав је угрожена јер покушава да јој се одузме случајност и ризик. Међутим, управо случајност и ризик дају љубави простор да се догоди. Немогуће је предвидети и уредити сусрет двоје без обзира колико се трудили да га учините предвидивим. Резултат таквих договорених састанака увек се заврши разочарењем. Међутим, кад се догоди да се двоје  случајно сретну, спремна је сцена за двоје, то је на индивидуалном нивоу догађај који из корена мења животе. У тој тачки креће да се дешава љубавна прича која није значајна само за двоје који су ступили на сцену него и за цео свет. Зашто? Зато што је свака љибавна прича прича о истини. То је истина која нам говори како свет изгледа из визуре различитости, не само идентитета.

На „Филозофском перформансу“ у музичком делу програма учествовала је и вокална солисткиња Јована Стојановић.

Тема: „Јунгова Сенка и персона?" 

Понедељак, 22. септембар у 18:30 сати

Предавач докторант Александар Прица започето је предавање подсећањем на предузете термине Персона и Сенка , од Фридриха Ничеа и Артура Шопенхауера, не умањивши тиме значај великог мислиоца К.Јунга. Ослањајући се на Јунгову "Црвену књигу , г. Прица је рекао да је највећи проблем са људима што своју Сенку не прихватају, а своју Персону улепшавају. Што је Персона савршенија, Сенка је мрачнија. Први корак у ослобађању од мрака Сенке морало би да буде прихватање да је свако од нас има...тек тада могуће је радити на сопственом злу и одагнати мрак у себи. Предавач се још осврнуо на Сартра повезавши његово учење са темом предавања, али и  Лакановим учењем о огледалу и огледању.

Филозофски перформанс је завршен у конструктивним разговору са публиком.
Тема: „Живот уметничког дела кроз историју цивилизације " 

Понедељак, 13. октобар у 18:30 сати

Ову захтевну и тешку тему са великим умећем је изложила мастер филозоф Милена Благојевић. Ова млада филозофкиња, која се бави  рецензијом и књижевном критиком, своје излагање започела је објашњенем симболичке уметности говорићи о персијској, египатској, кинеској и јапанској култури, скренући пажњу на податак да је јапанска култура далеко старија од кинеске, рушећи нека  уврежена мишљења... Наслањајући се на Хегелову "Естетику", Милена је у даљем излагању дала одличан увид у класичну и роматичну уметност. Филозофски перформанс је завршен у разговору са публиком која је била врло заинтересована за дискусију, па су и питања била врло разноврсна и занимљива. 

Модератор вечери била је мастер филозоф Тања Петровић Миљковић 

Тема: Достојевски - Право и правда у роману "Злочин и казна"

Понедељак 17. новембар у 18:30 сати

Предавач: проф. др Јасмина Ахметагић

У роману „Злочин и казна" Достојевски разоткрива дубоку напетост између позитивног права и унутрашње правде. Право, као друштвена норма, покушава да успостави ред споља, док правда припада сфери савести и моралног закона који делује изнутра.

Раскољников, вођен идејом да „изузетни људи" имају право да прекораче закон зарад вишег добра, покушава да оправда злочин рационалним аргументом. Међутим, Достојевски показује да рационално оправдање не може поништити морални поредак: истинска правда не почива у закону, већ у унутрашњем искупљењу кроз патњу и покајање.

Тако роман постаје филозофска драма о сукобу између разума и савести, између људског права и божанске правде, где казна не долази споља, већ из дубине људске душе.

Јасмина Ахметагић је познато име у свету књижевности и филозофије. Њена дела као што су: Приче о Нарцису злостављачу: злостављање и књижевност, Књига о Достојевском: болест прекомерног сазнања, Књига о Камију: поетика мере и др...утичу на  промену окошталих норми у нашем друштву.
Тема: " Чежња за домом"

Понедељак, 22. децембар у 18:30 сати

Публика је на последњем предавању у 2025. годину имала задовољство да послуша изузетно предавање др Драгане Ратковић "Чежња за домом". Наслањајући се на књигу песника и књижевника Александара Петрова, проговорила је у име свих расејаних, протерених, избеглих...а њихов број није занемарљив. Предавање је започела песмом "Балкански песник" Александара Павлова. Снажном интерпретацијијом подсетила је присутне на бол и чежњу која се неминовно рађа у душама људи који су били принуђени да напусте своје домове. Александар Павлов је био друга генерација Руса који су емигрирали после Октобарске револуције, али, иако рођен у Србији он је осећао снажну везу са својом домовином Русијом. Снажног духа и са великом имагинацијом стварао је свој свет, волећи и поштујући обе домовине - Русују и Србију. Драгана Ратковић је својом монографијом "Песник и емиграција: концептосфера дома и домовине у поезији Александра Петрова" препознала велику потребу да се на прави начин проговори о великом броју људи који су изгубили дом и домовину, одајући тиме и признање великом књижевнику и писцу Александару Петрову.
· КЊИЖЕВНИ ПРОГРАМ „РЕЧ У ВРЕМЕНУ“
Уредник и водитељ трибине Неђо Ћићо Стојановић, књижевник

Тема: „Песничко пролећно распевавање“
Уторак 8. април 2025. г.  у 18:30 часова
У уторак 8. априла 2025.године у Галерији `73 одржано је још једно вече у оквиру књижевно-уметничког пројекта „Реч у времену“, под називом „Песничко пролећно распевавање“.

Пред бројном публиком иу добром расположењу представили су се песници Клуба писаца Чукарица, Српског уметничког друштва Београд као и песници из других београдских књижевних клубова. Посебно топао пријем код присутних наишле су певачка и књижевна секција удружења „Богојављенска ноћ“ из Бијељине. Задовољство на лицима и учесника и публике, на крају вечери значило је да је у култном простору Галерије 73 одржано још једно изузетно лепо књижевно-уметничко дружење.

Гост:  Цвија Крајишник, књижевница

Уторак, 27. мај 2025. г.
Гост мајске трибине „Реч у времену“ била је књижевница Цвија Крајишник. Том приликом представљена је књига „Она има све“. Цвија Крајишник цео живот живи за уметност, за писање, за фолклор. Свом својом снагом и умећем учи генерације наше деце правим вредностима српске традиције.У музичком делу програма представљени су нам се чланови удружења „Богојављенска ноћ“ из Бијељине, удружења за очување културне баштине и православног идентитета српског народа.

Бројни поштоваоци уметности имали су прилику да уживају у веома лепом и разноврсном програму.

Тема: С песмом у сусрет лету 

Уторак 24. јун 2025. г.  у 18:30 часова

С песмом у сусрет лету - назив је вечери у којој су своју поезију говорили песници Српског уметничког друштва Београд, Клуба писаца Чукарица и Књижевног друштва Раковица.

Љубитељи лепе поетске речи су уживали у обиљу лепих стихова.

Тема: У сусрет 68. међународном београдском сајму књига
Уторак 14. октобар 2025. г.  у 18:30 часова

С обзиром да октобар месец одржавања највеће књижевне манифестације тог типа на Балкану, било је за очекивати да ће писци и песници са Чукарице и из Београда узети учешће на трибини и уз изношење размишљања о сајму књига, вече оплеменити и својим књижевним стваралаштвом. Књижевни ствараоци, као и присутна публика, у препуној Галерији 73 су уживали у поезији и у лепим музичким нумерама.
Тема: Завршно вече Чукаричког књижевног фестивала и великог међународног књижевног конкурса Реч у времену 2025
Недеља, 28. децембар 2025. г.  у 18:30 часова

У недељу 28. децембa 2025.године у Галерији ’73 на Бановом брду одржано је завршно вече Чукаричког књижевног фестивала и великог међународног књижевног конкурса Реч у времену 2025. у организацији Српског уметничког друштва Београд. Пројекат је подржан од стране ГО Чукарица. Галерија `73 је била испуњена до последњег места. Скоро стотину писаца, песника и љубитеља писане речи дошло је да својим присуством да допринос овој изузетно значајној књижевној манифестацији. Том приликом је промовисан зборник Реч у времену 2025. у ком су се нашли радови стотину писаца и песника из дванаест држава света од Канаде, Аустралије, Индије, Америке па све до Европе и Србије.

Присутни су имали прилику да уживају и у богатом и разноврсном  музичком програму.

Програм је водио књижевник - Неђо Ћићо Стојановић.
· ТРИБИНА „БЕОГРАД ЗА ПОЧЕТНИКЕ“
Ауторка трибине и модераторка: Смиљана Попов, новинарка

“ЗМАЈЕВА ЖЕНА”

Петак, 22. апрол 2025. г. у 18:30 часова

Гошћа: АНА АТАНАСКОВИЋ, књижевница

Прва трибина „БЕОГРАД ЗА ПОЧЕТНИКЕ” у 2025. години, у априлу - месецу када се обележавају Дани Београда, била је посвећена једној заиста посебној важној историјској личности чији је живот био везан за Београд, а којој ни историографија није много. Реч је о жени деспота Стефана Лазаревића – Јелени Гатилузио.

О њој је публици 22.04 причала књижевница Ана Атанасковић , која је овој тајанственој жени посветила свој нови роман “Змајева жена”.  

Једна од тема у овом роману је и грађење Београда, када је постајала српска престоница, дакле настајање Београда под руком и визијом јединствене фигуре у нашој историји, деспота Стефана Лазаревића.
“ДОБРЕ ДУШЕ СУДАНА – НАЈБОЉИ ЉУДИ НА СВЕТУ”

Петак, 22. април 2025. г. у 18:30 часова

Гости: ВикторЛазић, књижевник, адвокат, библиофил, директор Музеја књиге и путовања и Музеја српске књижевности, оснивач АДЛИГАТА, полиглота, туристички водич, светски путник; Ахмед Монеим Абдел Моути, почасни конзул Србије у Судану и Милица Миловић, која је изводила суданске мелодије на гитари.
Када прекаљени, освештани белосветски путник који је последњих петнаест година уздуж и попреко пропутовао више од стотину држава на шест континената, од џунгли Индонезије, дивљине Амазоније, вулканских кратера Африке до метропола Америке и свуда се са староседеоцима и локалним народима, племенима и становницима мегалополиса, државама, светима и народима. најчудноватијим заједницама на планети по најмање месец дана дружио, са њима живео, по најпознатијим местима спавао, књиге јео, у школи са слоновима ишао, у њихове жене заљубљивао, на. Смрт разбољевао и уз помоћ врачева лечио, са сопственог венчања бежао, у тамници ни крив није дужан лежао... када Такав Путник каже да су Суданци најбољи људи на свету, ред је да нам то потанко и образложи и, како то он већ уме, узбудљиво и анегдотски исприповеда. Јер Виктор Лазић је прегазио осам хиљада километара од крајњег севера до крајњег југа Судана и заволео суданску пустињу, а пре свега „те поносне, храбре и честите људе који су ме широко научили шта значи гостопримство. Четири и по хиљаде година бурне прошлости о којима се свет мало приближио ми добродушни Суданци, који у мојој души и данас светој пустињи”.
“ДВОР КНЕЗА МИХАИЛА ОБРЕНОВИЋА 1860-1868”
Понедељак, 23. јун 2025. г. у 18:30 часова

Гост: Небојша Јовановић, историчар, књижевник

Гост Смиљане Попов на трибини „Београд за почетнике“ био је историчар и књижевник Небојша Јовановић, аутор управо изашле књиге „Двор кнеза Михаила Обреновића 1860-1868”.

Нова књига историчара и књижевника Небојше Јовановића „Двор кнеза Михаила Обреновића 1860–1868.“ изузетно је штиво које, поред историјских чињеница о другој владавини кнеза Михаила, доноси и бројне податке о његовом претходном владању, о људима који су га окруживали, о прецима и потомцима.
„СЛАТКИ БЕОГРАД“
 Петак, 31. октобар 2025. у 18:30 часова
Гост: ЈОВО АНЂИЋ, публициста

Шта се јело у Београду вековима? Чиме су се заслађивали Београђани? Каква је била српска кухиња 19. века? Који су то слаткиши били највољенији на софрама и славским трпезама наших владара? Како се постајало посластичар? Ко је заслађивао Београђане? Може ли се кроз историју слаткиша осликати сусрет Истока и Запада, модернизација Београда и његово прерастање из оријенталне вароши у модерну европску престоницу? 

На та и многа друга слатка питања одговорао је Смиљани Попов и “гладној” публици - Јово Анђић, публициста и туризмолог који се студиозно бавио историјом “слатког Београда” трагајући по архивима, библиотекама, књигама и туђим сећањима, како каже, што је резултирало његовом новом књигом која моментално прети да постане бестселер.
“НОЋНА ИСТОРИЈА БЕОГРАДА 1945-1963” 

Петак, 28. новембар 2025. у 18:30 часова

О ноћном животу и првим игранкама у тек ослобођеном Београду… Како је џез стигао у Београд 1944. са Црвеном армијом, а са њим и заводљиви "трескавац"... Како се забрањено плесало и забављало... Та несвакидашња, недовољно позната и испричана ноћна, забавна, друштвена историја наше престонице говори и о једној давној, готово заборављеној младости и послератном Београду, игранкама до зоре френетично гарнираних џезом, трокингом, твистом и популарним трескавцем, али и особеном модом и урнебесним сленгом којим су говорили наши суграђани.  

То узбудљиво време нашег града дочарала је гошћа трибине “Београд за почетнике, Ивана Лучиц-Тодосић, етнолошкиња, ауторка студије "ОД ТРОКИНГА ДО ТВИСТА: Игранке у Београду 1945-1963".
· КЊИЖЕВНЕ ВЕЧЕРИ
Промоција књиге „Плес Љубави“ Хаџи Снежане Благојевић 

Субота, 22. фебруар 2025. г у 18:30 чсова

Без имало страха, пружајући свој живот на длану, од првих сећања на рано детињство до веома болних искустава у адолесцентском периоду – смрти оца која јој је обележила одрастање и упорних покушаја да разуме мајчине потоње животне изборе, преко школовања, заљубљивања и стварања нове породице, Хаџи Снежана Благојевић открива да је увек била вођена снагом љубави. Ауторка се није либила да подели са читалачком публиком, увек жељном да завири у туђ живот, оно што ју је ломило током одрастања, брака, развода, мењања послова и веома замршеног односа са мајком. Али, за разлику од других, Хаџи Снежана Благојевић се одважила да то учини јавно, бирајући веома храбар и неретко суров, али искрен приступ.
Промоција књиге „Огледало душе“ Зорана Б. Чађа
Понедељак 31. март 2025. г. у 18:30 часова

Промоција књиге „О српској уметности с љубављу“ - сведочанство о националном идентитету и култури

Четвртак, 3. април у 18:30 часова

Поводом 110 година од смрти српске сликарке Надежде Петровић у просторијама Галерије '73 Фондација ”За српски народ и државу” одржала је свечану промоцију књиге Љубице Миљковић под називом „О српској уметности с љубављу – прва књига“.

Корице ове књиге краси управо дело Надежде Петровић, Грачаница – Косовски божури. Присутни гости уживали су у звуцима клавира, док су се речима подршке обратили рецензенти књиге Никола Кусовац, историчар уметности, проф. др Оливер Томић, историчар уметности као и Весна Башић, уредник књиге. 
Уредница књиге, Весна Башић, посебно је истакла значај издавачког подухвата и указала на важност очувања културног наслеђа и националног идентитета. „Срећни народи су своје музеје, библиотеке и архиве сачували у оном облику у којем су оформљени. Срећни народи нису своје националне музеје, библиотеке и архивску грађу носили са собом на бојишта и није им књиге и грађу заробљавао непријатељ (пљачкао, отимао, спаљивао, уништавао). Зато је издавачки подухват Фондације „За српски народ и државу” – подвиг. Само написана реч остаје. Траје вечно. Када је за хиљаду година пронађу нему на папиру, прозбориће. Слово је чудно семе. Клија са папира после хиљаду година и расцветава се у глас и реч“, истакла је Башић. 
- Када би ме неко, типично за ово нестрпљиво и "скраћено“ доба упитао “Како бисте у једној реченици или са свега неколико појмова дефинисли дело Љубице Миљковић које је пред нама, и саму ауторку?“, одговорио бих: ширина погледа, оштрина запажања, дубина увида, а све искрено и пожртвовано. Бубо, хвала ти! - посебно је истакао Томић.

На самом крају вечери, присутнима се обратила и ауторка књиге, Љубица Миљковић, која је готово читав свој професионални живот провела водећи збирку југословенског сликарства 20. века у Народном музеју Србије.
- Настојала сам да истакнем врхунске домете, да проникнем у настојања даровитих и образованих уметника, од којих су многи били историчари и теоретичари уметности, ликовни критичари и педагози. Имала сам среће да је Никола Кусовац, најбољи познавалац српске уметности, строг и добронамеран, као званични, или незванични рецензент био задовољан резултатима свог непосредног сарадника. Од преко шесто својих текстова, за ову књигу чији наслов наговештава мој приступ, одабарала сам оне који су објављени у последњих тридесетак година- истакла је Миљковић.
Изразила је захвалност свима који су учествовали у стварању овог дела и допринели његовом успеху. Истакла је значај како прве тако и наредне књиге која је увелико у припреми и чије се објављивање такође очекује у блиској будућности.
Промоцији су, поред многобројне публике из света уметности и културе, присуствовале и чланице Већа ГО Чукарица, Јелена Милосављевић и Бранка Спаић Флегер.

Представљање књиге ,,Додир" монаха Теодосија и пројекција филма „Доброчинитељ“

Четвртак, 16. април 2025. г у 18:30 часова
Књига прича ,,Додир" монаха Теодосија представљена је у априлу месецу прошле године на књижевној вечери у Галерији 73. О причама је говорио професор књижевности Бошко Милосављевић. Представљању је претходила пројекција документарног филма „Доброчинитељ“, који се бави животом чувеног задужбинара Симе Андрејевића Игуманова.

Теодосијеве приче говоре о минулом времену, о људима који су живели на земљи и од земље. Има и приповедака из градског живота, из манастирског живота; обједињује их посебан поглед аутора, са великим бројем вешто приказаних детаља и нијанси. Сликајући свет Мачве, у коме је поникао, али и друге крајеве наше земље – описује људе и људске судбине на топао, меланхоличан, трагичан – и веома упечатљив начин. 

Вођен унутрашњим стваралачким импулсом, наш савременик, хиландарски монах Теодосије, написао је збирку приповедака. Оне, са једне стране, прате традицију хиландарских монаха, писаца, али већи део има мотиве који су везани за један давни, световни, али свепрожимајући живот.

Рођење великог српског задужбинара Симе Андрејевића Игуманова подударило се са годином Првог српског устанка. Након тешког детињства у Призрену, Сима Андрејевић, дечак који је одрастао без родитеља, уз старијег брата, покушава да започне свој посао.Тешке прилике, као и притисци Арнаута и Турака, приморавају га да правду и срећу потражи у Цариграду. У великом граду, у коме је провео десет година, одиграће се догађај који ће пресудно утицати на његов велики напредак у послу – који ће потом развити у Русији.

Филм ,,Доброчинитељ“ (2024, 45’) приказује најважније моменте живота Симе Андрејевића Игуманова – и пут којим је ишао да би дошао до циља … А то је била величанствена задужбина у Призрену… И велелепна палата у Београду. 

Режија и сценарио: Бошко Милосављевић.

Удружење „Стари Чукаричанин“: Књижевно музичко вече посвећено Душку Радовићу
Петак, 25. април 2025. г у 18:30 часова
У петак 25. априла у Галерији `73 одржано је поетско музичко вече посвећено Душку Радовићу, у организацији Удружења „Стари Чукаричанин“ и Галерије `73. 

У препуној галерији у Пожешкој улици, у којој се тражила столица више за све заинтересоване посетиоце, стихове Душка Радовића говорили су чланови удружења Радмила Гајић, Слободанка Миладиновић и Мирослав Маринковић, уз музичку пратњу вокално инструменталног састава Ђердани.Модератор програма била је Славица Вилотијевић.
Поетско музичко вече чланова Удружења „Акција за слепе“ 

Понедељак 28. април 2025. г. у 18:30 часова
Поводом обележавања десетогодишњице од оснивања Удружења „Акција за слепе“ одржано је музичко поетско вече чланова овог Удружења. Поезију су говорили песници: Емилија Матић, Александар Сокнић, Весна Радуловић, Срђан Симеуновић Сендан, Лука Јоксимовић Барбат и Ануш Балајан.У музичком делу програма учествовали су: Драгиша Габоровић, Андријана Филиповић,

Урош Мартиновић, дует Ануш & Ануш, Срђан Симеуновић Сендан и Маестро Барбат.

На крају програма Лука Јоксимовић Барбат, председник Удружења „Акција за слепе“,  захвалио се свим присутним гостима, изразивши наду да ће ово Удружење и у наредном периоду организовати овакве програме. Поред тога што смо уживали у сјајном програму, успели смо да помогнемо да слепи људи спознају свет око себе путем поезије и квалитетне музиике, рекао је Барбат.
Представљање романа „Двојство“ аутора Чеде Недељковића
Петак 9. мај 2025. г. у 18:30 часова
О роману су говорили: Милоје Ракочевић, Станоје Ивановић, Миленко Добричић и аутор. Модератор вечери био је Недељко Митровић.

У роману „Двојство“ Недељковић пише о изузетној жени, породици, љубави, народној традицији, тражењу личног идентитета. Ово је његов пети роман.

Чедо Недељковић (1932, Негришори, Драгачево), завршио је учитељску школу у Титовом Ужицу 1951, а дипломирао на катедри за југословенску књижевност и српскохрватски језик (тада је то било на Филозофском факултету) у Београду 1958. године. Био је учитељ у Жабрену (Санџак) и Ртарима (Драгачево), професор српскохрватског језика и књижевности у основним школама Каони и Лучанима (Драгачево) и Учитељској школи у Београду. У Београдској заједници образовања био је саветник за средње школе, у Републичком заводу за унапређивање васпитања и образовања помоћник директора, у Заводу за уџбенике и наставна средства уредник. Бавио се новинарством. Писао је филмску критику, извештавао са Пулског филмског фестивала, за Пољоиндустрију је писао козерије, био уредник Београдског школства и часописа Ревија образовања, сарађивао са Другим програмом Радио Београда (Културни дневник). У листовима и часописима објавио је мноштво чланака и радова, највише са тематиком из образовања. У Југословенском прегледу, часопису који је излазио на српском и енглеском језику објавио је више аналитичких текстова из образовне проблематике. Са Миодрагом Шијаковићем и Миланом Табаковићем урадио је читанке за пети, шести, седми и осми разред основне школе. Просветни преглед му је објавио дужи рад Марксизам и књижевност.  Уредио је зборник Путеви образовања (страна искуства). Написао је четири романа: Милисављев именик (прва награда на конкурсу фондације Драгојло Дудић за роман под именом Унук), Исповест Ђорђа из Растовца, Љубав и оно друго и Лапонци.
ПЕСНИЧКИ МАТИНЕ поводом мајских песничких свечаности

Петак, 16. мај 2025. г. у 18:30 часова
Чланови Удружења књижевника Србије и Галерија ‘73 организовали су у петак, 16. маја 2025. године ПЕСНИЧКИ МАТИНЕ поводом мајских песничких свечаности. У име домаћина присутне госте поздравила је Мирела Пудар, директорка Галерије `73. Учесници проограма били су Гроздана Лалић, Чедна Радиновић Лукић и Јока Милошевић. У музичком делу програма наступила је Јована Симоновић, вокални солиста.
Промоција књиге „Путем предака“ Светлане Тодоровић
 Торак, 20. мај 2025. г у 18:30 часова

Светлана Тодоровић, девојачко Кран​тић, рођена 1957. у Врчину. Живи и ствара у Београду. Радила је го​​дина​ма са децом оштећ​е​ног слуха, предшколског уз​рас​та, на клиници за ОРЛ и МФХ у КЦ  Србије. Стручно искуство прето​чи​ла је у књи​ге за децу; ,,Приче у сликама“ бр. 1, 2 и 3 (2004), Завод за издавање уџбеника, Бео​град; ,,Играм се и учим“ са два издања (2009) и (2014), Завод за издавање уџбеника, Београд; ,,На граници по​ла века“ (2010) ауторско издање поезија, Бео​град; ,,Да ли волим што сам мали“, поезија за децу, (2011) Excelsior, Београд; ,,Програм рехабилитације“ (2014) ауторско електронско издање на ДВД, Београд; ,,Моје име је светлост“, поезија, (2015) По​е​​та, Београд; ,,Два лица љубави“, пое​зија, (2017) Међународно удружење књижев-них ствара​лаца и уметника ,,Нека​зано“, Бар; ,,Само једном си дете“ и ,,Она мене неће“, поезија за децу, КЗ Југо-славије, (2019) Београд; ,,Жена лавица и вучица“, проза, КЗ Југославије, (2021) Београд; ,,Очи виде чега је душа пуна“, поезија, КЗ Југославије, (2021) Београд.  
Члан је УК Србије, КЗ Југославије и члан редакције, члан је УСКОРА, члан је удружења „Раде и пријатељи“, и члан је још неколико удружења. Њене књиге поизије превођене су на енглески, француски и арапски. Добитница је неколико награда и похвала за пес​ничко ствара​лаштво. 
„Вече лирике и прича о Алжиру“ ауторке  Александре Војиновић

Среда, 28. мај 2025. г у 18:30 часова

У среду, 28. маја, у простору „Галерије 73“ на Бановом брду, сталног сарадника Друштва пријатеља Алжира, одржано је „Вече лирике и прича о Алжиру“, ауторке  Александре Војиновић, члана Друштва. 

Пре девет година на истом месту уз присусву амбасадора и председника општине Чукарица, ту је представљена прва Александрина књига у издању Друштва пријатеља Алжира, „Сећања на Алжир“. До данас књига има још  два издања Издавачке куће „Сезамбоок“ из Београда. За протекло време много тога је на свим плановима донела књига „Сећања на Алжир“ јер су након ње уз подршку Друштва,  штампане и друге књиге. Али, књига „Сећање на Алжир“ остаће ипак као посебна прекретница, као прва књига о нашим људима у Алжиру. Александра је објавила и наставак, књигу „Пут повратка“ у којој је повезаност две земље и њихових судбина је дубоко означена и испреплетена чињеницом, која је непобитна, а то је велика сличност карактера, дубоко разумевање међу људима, као наследство једног нераскидивог пријатељства. И како је и први пут пре девет година речено: „Алжирски пријатељ је пријатељ за цео живот“ и тако ето и потврђено. 

Једно посебно осећање између Алжира и Србије, и данас је осећања љубави и поштовања, које нас све повезују, о чему смо причали са пријатељима и  тада и сада. То је оно што карактерише дубоку повезаност и наших народа. А Друштво пријатеља Алжира је удружење које увек то препозна и подстиче и свесрдно помаже у свим формама њеног исказивања а „Галерија 73“ је увек посебно место где се увек такве приче и иницијативе, очекују и примају са добродошлицом. Александра Војиновић, данас има нову књигу, збирку лирике „Песме“, која је препознатљивим, осећајним рукописом, на нови начин и у новој форми, све доживљено преточила у поеме, дубоко прожете данима живота у Алжиру и са темама као и и прве две књиге, судбином жена, антиратним ставом и префињеним изразом за лепоту природе.
Промоција књиге „Чарли Паркер свира Боса нову и приче о три писца“ аутора Марка Мил Поповића

Петак 19. септембар 2025. г. у 18:00 сати
У оквиру манифестације Дани европске баштине, одржана је промоција књиге „Чарли Паркер свира Боса нову и приче о три писца“ аутора  Марка Мил Поповића.

У новој збирци „Чарли Паркер свира боса нову и приче о три писца“ аутор се враћа својој старој теми, тј граду у коме је рођен и живи. Уколико би постојао поднаслов, он би звучао једноставно: „Приче о мом Београду“. Вечита и једноставна тема живота у метрополи и урбане  позитивне енергије како самог града, тако и људи који живе у њему. У самој збирци је и кратка шетња и посвета творцу Ламента над Београдом и вечита тема сна, повратка, зебње и љубави према граду јер, „А кад и мени одбије час стари сахат Твој, то име ће бити последњи шапат мој“. 

Марко Мил Поповић рођен је 1977. године у Београду, где је завршио основну и средњу школу. Студије на Богословском институту при Богословском факултету завршио је 2006. године. До сада је објавио три монографије, Историјат Демократске омладине (2003), Прослава Богојављења на Чукарици – других десет година (2017) и Кратка хроника Чукарице (2018). Аутор је два романа, У потрази за Рибером и Чувари кључа – нове авантуре Душана Арменског. Као сарадник учествовао у раду на монографијама, Чукарица 1911-2011, Настанак и формирање општине Чукаричке, као и фотомонографије Градска општина Чукарица.
Промоција збирке хаику поезије „Лепеза малене принцезе“  Гордане Дракула

Петак 26. септембар 2025. г. у 18:30 часова
Промоција књиге хаику поезије „Лепеза малене принцезе“ ауторке Гордане Дракула одржаће Гордана Дракула до сада је објавила две књиге хаику поезије: "Ветар и годишња доба", класичан хаику, и "Пресликан свет" - фантастика у хаикуу. Ауторка је књиге поезије "Кажипрст над водом". У програму су  учествовали: Тамара Лујак, књижевница; Љиља Анђелић, преводитељка;Гордана Дракула, ауторка.
Промоција романа "У сенци осунчане молитве" ауторке Саше Миловановић

Четвртак, 2. октобар 2025. г. у 18:30 часова

"У сенци осунчане молитве" је снажна делатна тријада коју чине: љубав, смрт и креативност. Прозна ода чекању и надају, химна љубави, писана у духу доброг трилера. Мајсторство приповедања огледа се у маштовитом сижеу са необичним ретардацијама и неочекиваном кулминацијом, наглашеној метафоричној и симболима и бојама богатој лексици, као и однегованом интелектуалном стилу и дискретном еротијом која плени. Роман осваја лиричношћу, страшћу казивања о љубави, интуитивним укрштању живота и уметности, смрти и креативности, као и снажним ауторским печатом.

 Учесници промоције:

- Карло Астрахан - испред издавачке куће Liberland;

- мр Милица Лилић Јефтић - рецензент;

- др проф. Виктор Радун Теон - рецензент;

- Драга Мајсторовић - модератор;

- Јадранка Божановић Совиљ - илустрација корица и интерпретација;

- мр проф. Јелена Шевић Веселиновић - интерпретација;

- Жаклина Фирановић Петровски - интерпретација;

- Милица Петровић - виолина;

- Миловановић Саша - аутор.

ВЕЛИКЕ ЉУБАВИ ВЕЛИКАНА ПИСАНЕ РЕЧИ – књижевно поетско вече

Понедeљак 6. октобар 2025. г. у 19:00 часова
У програму су учествовали наратори Марија Масал и Миодраг Ракочевић, који су говорили поезију и прозу Ђуре Јакшића, Иве Андрића, Бранка Радичевића, Лазе Лазаревића, Алексе Шантића, Милоша Црњанског, Лаза Костића, Јована Дучића, Лава Толстоја, Михаила Булгакова, Јесењина, Меше Селимовића, Боре Станковић, Е. Хемингвеја и Константина Симонова. 

У музичком делу вечери наступили су Јована Симоновић – вокал и Предраг Симоновић – клавир. 

Вече је реализовано у оквиру манифестације Дани еропске баштине, а присуствовали су представници ГО Чукарица, чланови Већа Бранка Спаић Флегер и Јелена Милосављевић.
Књижевно вече посвећено књижевнику Лазару Божовићу (1951 -2025) 

Петак 31. октобар 2025. г. у 18:30 часова
Лазар Божовић (Никшић, 1951) објавио је књиге поезије: „Дан ме тражи”, „Лако је небу”, „Ноћ траве”, „Буђење пута”, „Дом изнад звезда”, „Сиђи као мјесечина”, „Луче злогорске”, „Ријека и жена”; збирке песама за децу: „Цврчци и успаванке”, „Путовање кроз снове”, „Сан у ружи”, „Сунцокрети”. Коаутор је и књига: „Стицање навике нестајања”, „Здравица љубави”, „Пси на крају тунел” (афоризми), „Говор душе”. Песме су му превођене на руски, јерменски, турски и француски језик. Лазар Божовић био је члан Удружења књижевника Црне Горе, Удружења књижевника Србије, Удружења књижевника Републике Српске и Дијаспоре Приједор. Лазар је дуго година успешно водио  "КЊИЖЕВНУ ЗАЈЕДНИЦУ ЈУГОСЛАВИЈЕ" и окупљао многа књижевна удружења и љубитеље лепе писане речи. Иза себе је оставио значајан траг као песник за одрасле и за децу. Добитник више награда за стваралаштво, заступљен у антологијама и часописима за књижевност. 

Представљање зборника „Завештања 2025“ 
Петак, 31. новембар 2025. г. у 18:30 часова
У Галерији ’73 је у петак 31. новембра одржана промоција новог зборника Удружења српских писаца Швајцарске под називом “Завештања 2025”. Овим догађајем Удружење је наставило своју дугогодишњу традицију окупљања аутора из дијаспоре и Србије у духу заједничког стварања и узајамне подршке. У програму су учествовали Жаклина Марковић Митић, Милисав Ђурић, Далиборка Шишмановић Кепчија и Моника Алексиа, као и гости из најновијег издања „Завештања 2025“, док је програм водила Дијана Костић Пантић. Присутна публика имала је прилику да чује поезију, афоризме, епиграме и прозне записе из зборника, али и да кроз разговор са ауторима осети енергију и дух стваралаштва који повезује све учеснике овог издања.

О зборнику и раду Удружења говорила је председница УСПШ, Жаклина Марковић Митић, која је истакла значај међусобног повезивања српских писаца широм света и континуираног објављивања годишњег зборника „Завештања“, који траје више од две деценије. Зборник је препознат као простор слободног израза, у којем се преплићу различите мисли, сензибилитети и књижевни стилови аутора који пишу на српском језику, без обзира на то где живе. 
Промоција у Галерији ’73 била је још једно надахнуто књижевно вече у коме су речи и емоције пронашле своје заједничко уточиште – у књижевности која траје, мења се и спаја људе кроз уметност писане речи.
Промоција књиге „Поема о српском опанку“ аутора Петра Ж. Урошевића

Среда 12. новембар 2025. г. у 18:30 часова
Промоција допуњеног издања књиге „Поема о српском опанку“ аутора Петра Ж. Урошевића одржано је у среду 12. новембра u 18:30 часова у Галерији `73, у организацији „Удружења потомака ратника Србије 1912-1920“. Збирка је посвећена  догађајима и јунацима из периода балканских и Првог светског рата.

Петар Урошевић до сада је објавио три збирке поезије. Друга и трећа збирка су посвећене јунацима и догађајима из Првог светског рата и носе наслов  "Поема о српском Опанку". Члан је Савеза Потомака Ратника Србије 1912-1920, подружнице „Радослав Веснић“ из Железника.
 ТИШИНА И МИР КАО ЛУКСУЗ САВРЕМЕНОГ УМА  - помоција књиге Снежане Максимовић

Четвртак, 13. новембар 2025. г. у 18:30 часова
Кроз приче, искуства и вежбе засноване на принципима НЛП-а, Снежана Максимовић отвара просторе за унутрашњу трансформацију - од буке ка тишини, од напетости ка миру, од сумње ка поверењу. Ово је њена прва књига, а ауторка је на промоцији, између осталог, истакла: „Књига је намењена свима који осећају умор од превише мисли, непрекидних анализа и покушаја да разумеју све што им се дешава. За оне који знају многе технике опуштања, а и даље не успевају да заиста одахну. За оне који сумњају у себе, преиспитују сваку одлуку и у глави воде бескрајне дијалоге, чак и онда када су исцрпљени и само желе мир“. Модератор програма био је драмски уметник Миодраг Ракочевић а у музичком делу наступили су гитарски дуо Ђуро Косић и Горан Радосављевић Френки, који су извели неколико нумера на гитари.

Промоција две збирке поезије Гордане Шолевић Суботић 

Субота, 15. новембар 2025. г. у 18:30 часова

Гордана Шолевић Суботић представила је у суботу 15. новембра у Галерији ’73 две књиге песама:  „КАД ШАФРАНИ У ШУМАМА ЦВАТУ“ и „КАЛИОПИН ВРТ”. О њеној поезији говорио је Драган Марковић – рецезент, док је у музичком делу програма наступала Јована Симоновић, вокална солисткиња. Гордана Шолевић Суботић је  чланица више књижевних друштава: „Скадарлијска боемија”, „Либеро Маркони” и „Грађани Земуна”. Рођена је у Медвеђи, а медицинске науке студирала је у Загребу. Са првим наученим словима, потекле су и прве риме. Говори: Поезија је божанска јер је песников заборав себе, стапање са оним што је извор свега, а то је Љубав. Са њом песник допире до најузвишеније тачке бића "где пева Неизрециво". Објавила збирке поезије ”Причај ми, хладно ми је” 2019.год. " Мала књига" Нови Сад и " Кад шафрани у шумама цвату" 2021. "Darwish" Kaufbern, Немачка. 
Вече сећања на Љубицу Бубу Миљковић  - историчарку уметности

Среда, 26. новембар 2025. г. у 18:30 часова
У Галерији `73 је у среду 26. новембра одржано вече сећања на недавно преминулу историчарку уметности Љубицу Миљковић (1949-2025), у организацији Галерије `73 и Фондације за српски народ и државу.  

Љубица Миљковић била је не само врхунски стручњак у области историје уметности, већ и ауторка дела која представљају важан допринос разумевању и очувању српске уметничке и културне баштине. Њене књиге, објављене у издању Фондације за српски народ и државу, сведоче о њеној преданости истини, темељном истраживачком раду и дубокој љубави према нашем културном наслеђу. Кроз своје писано стваралаштво, Љубица Миљковић је оставила грађу од непроцењиве вредности – јасну, аргументовану и истанчано интерпретирану слику развоја српске уметности и уметничких токова који су обликовали наш идентитет. Била је дугогодишњи члан Уметничког савета Галерије 73.

У свом надахнутом говору, Мирела Пудар, директорка Галерије `73, истакла је  да је Љубица Миљковић живела и радила са дубоким осећајем одговорности према култури и уметности свог народа. И зато ће живети и даље – у својим књигама, у галеријском простору који је својом визијом обликовала, и у сећањима свих који су имали част да је познају.

О њеном животу и раду, говрили су њени пријатељи и сараданици: Мирослав Васић, конзерватор из Народног музеја- Александар Ћурић- председник Српског уметничког друштва ЛАДА,  Весна Башић- уредница трокњижја „Српској уметности с љубављу“ ауторке Љубице Миљковић, у издању Фондације за српски народ и државу и Тијана Фишић – сликарка и професорка на Факултету за уметност и дизајн у Београду. 

Догађају су присуствовали бројне личности уз јавног и културног живота, уметници, пријатељи и колеге, а у име Градске општине Чукарица присуствовала је Јелена Милосављевић, чланица Већа. 
Промоција романа "Липе не миришу увек исто" Мирослава Васина

Четвртак 27. новембар 2025. у 18:30 часова
Промоција романа "Липе не миришу увек исто" биће о
На промоцији су учествовали: 

•
Ђорђе Рандељ, истакнути новинар и књжевник, Којић, дугогодишњи директор библиотеке у Новом Саду и истакнути културни радник

•
 мр Зоран Суботички, сценариста и књижевник 

•
Мирослав Васин, аутор романа

Уметнички део програма: проф. др Зоран Мулић, Миша Близанац, Ивана Мулић, Стефан Сегедински 

Роман „Липе не миришу увек исто“ Мирослава Васина већ самим насловом сугерише двојност, својеврсни дуалитет уткан у ствари, државе и људе, јер у свему постоје два пола и две крајности. Кроз ликове овог романа, аутор је у константној потрази за балансом, мером, симетријом, дубоко уверен да ивице могу бити заобљене и ублажене хуманим осећањима, само ако се рука пружи кад се чини да спаса нема. Чуруг, као једно од највећих и најмногољуднијих војвођанских села, биће централна фигура и поприште породичне саге Шовљанских: три генерације биће носиоци епоха чији су били савременици и сведоци важних историјских догађаја – од времена пре Великог рата па до Светске економске кризе након Другог светског рата. 
Модератор: Бора Отић, тв продуцент и писац.

Промоција приручника о родитељству "Границе и доследност" ауторке Милене Роган

Уторак 16. децембар 2025. г. у 18:30 часова
Промоција припучника о родитељству "Границе и доследност" ауторке Милене Роган, у издању издавачке куће Боокланд, одржана је у уторак 16. децембра. У програму су учествовали: Марија Белензада – психолог, Милена Роган – ауторка и Маја Лекић - модераторка програма и уредница издавачке куће Боокланд. У музичком делу наступиио је Срђан Радетић, који је извео неколико нумера на клавиру.
Промоција збирке „Приче и песме моје Чукарице“

Субота 20. децембар 2025. г. у 18:30 часова
Збирка талентованих основаца и средњошколаца чукаричких школа „Приче и песме моје Чукарице“ промовисана је у суботу 20. децембра у Галерији ’73 на Бановом Брду. Конкурс је организовало удружење „Књиженствене“ у оквиру пројекта који је финансирала Градска општина Чукарица.

Свечаном доделом диплома и захвалница обележен је Дан Општине Чукарица, а сви аутори и ауторке објављених радова добили су свој примерак збирке. Збирка је резултат литерарног конкурса за децу школског узраста, у оквиру кога је одржано више радионица креативног писања са најмлађим основцима. Млади књижевници обрађивали су различите теме и кроз њих успешно понудили одговор на питање: Зашто волим Чукарицу.  „Књиженствене“ позивају основце и средњошколце да се пријаве на литерарни конкурс „Песме и приче моје Чукарице“

Конкурс је обухватио радове млађих и старијих основаца, као и средњошколаца, а на адресу удружења Књиженствене стигло је више од 70 радова, од којих је 47 најбољих место нашло у збирци. Присутнима су се обратиле чланица Већа ГО Чукарица Јелена Милосављевић, књижевница и председница жирија Александра Михајловић и председница удружења „Књиженствене“ Валентина Бошковић Марковић. Награде је уручила Неда Маенза, професорка француког језика и књижевности.

Промоција књиге " Такво ти је име и поријекло“  аутора Рајка М. Срдића

Уторак 23. децембар 2025 у 17:00 часова 
Рајко Срдић (Црна Долина код Приједора, 21. јун 1943) српски је песник, лекар и хуманиста. Познат је по својој родољубивој и рефлексивној поезији, као и поезији за децу. Рођен 1943. године у Црној Долини код Приједора у земљорадничкој породици Михајла и Петре Срдић, рођене Ромић. Након завршене основне школе Мира Цикота, завршава гимназију Есад Миџић у Приједору. Дипломирао је на Медицинском факултету у Београду негде после 1978. године[1], на ком је специјализирао општу медицину.

Током деведесетих година 20. века обављао је функцију директора Дома здравља Врачар, али и председника Удружења Срба Крајишника у Београду. Од 2008. године обавља функцију председника Удружења Козарчана у Београду. Активно се бави и књижевним и етномузиколошким радом, а иза себе има две збирке књига народне и уметничке поезије, као и десетине трајних снимака кнежопољских народних песама при Радио Београду, снимљених са изворном кнежопољском групом Чаројице, са којом наступа и у емисији Радиотелевизије Србије, под називом Свет је музика, аутора Николе Рацкова[5], као и на Радио телевизији Нови Сад. Учествовао је у више тематских радијских емисија, као што су Од злата јабука и Викало из Кнешпоља (1993); Старе љубави (1994); Путовања и Шта смо вољели (1995); Морал (1996) и Шта радите и чиме се бавите (2000). У октобру 2025. године, објавио је своју другу збирку песама под називом ''Такво ти је име и поријекло'' у издању издавачке куће ''Свет књиге''.
· ОСТАЛА ДЕШАВАЊА 

 Изложба Срцем се боље види 
Изложба која носи назив „Срцем се боље види“  организована је у уторак у 19 часова у простору Галерије 73. Организатори изложбе су били Гимназија  „Руђер Бошковић“ и Друштво “Хидроцефалус и спина бифида асоцијација Србије позната као ХИСБАС“.

Целокупан догађај организован је уз подршку ученика Гимназије “Руђер Бошковић” који су за ову прилилику припремили  своје слике израђене у техници уље на платну .На изложби су се могле видети и уметничке фотографије које су биле инспирација аутора.   

Целокупан догађај имао је намеру да се помогне члановима Друштва Спина бифида асоцијација Србије познатије као ХИСБАС, које пружа подршку деци са спина бифидом, хидроцефалусом и другим неуролошким поремећајима. Хисбас центар је настао из потребе родитеља деце са хидроцефалусом и спином бифидом да својој деци пруже квалитетну терапију.

Млади уметници, чија дела су се нашла на изложби су  Анђела Вучковић, Андрија Митић, Маша Алвировић и Аљона Мелникова као подршку другарима  у музичком делу програма пружали су  Лана Лазовић, Симон Дангубић, Матија Трифуновић, Тара Манигодић, Александар Скоч.

Сви ђаци који су учествовали у хуманитарној изложби чланови су ликовне и музичке секције Гимназије “Руђер Бошковић”.

Овај свечани догађај је био лепа прилика да  деца кроз културу  развијају осећај хуманости и емпатије, а култура као медиј креативног стваралаштва повезала је вршњаке који помажу својим вршњацима за квалитетније одрастање.  Присутне званице поздравила је директорка Гимназије госпођа Александра Ивановски и потпредседника ХИСБАСА  Весна Петков.
Додела награде “Димитрије Митриновић” Фондације „Арс Лонга“ за 2024. годину
Четвртак, 29. мај 2025. г у 18:30 часова
Жири који је радио у саставу Зоран Богнар (председник), Лена Волгин и Немања Вељовић доделио је награду “Димитрије Митриновић” Фондације „Арс Лонга“ за 2024. годину музичару Срђану Марјановићу поводом 50 година професионалног рада и за изузетан допринос српској култури и очувању лепих уметности, као и Сави Стијеповићу за роман „Тријумвират“ (ИК Дерета, Београд, 2024).

Саво Стијеповић је рођен 2. јануара 1970. године у Чачку. Објавио је песничке збирке „Антологија универзализма” (1994) и „Декаденца” (1996), као и романе „Махагони хол” (2008), „Камени бродови” (2011) и „Средоземље” (2017), „Прекрасне рушевине” (2020). 
Предавање: Гордана Белић „Сукоб Персоне и Сенке унутар личности, зашто настаје и како се превазилази“

Среда, 25. јун2025. г. у 18:30 часова
Психолошки развој није лак и безболан процес. Увек је обележен низом унутрашњих сукоба који изазивају психолошке кризе, привремене падове самопоуздања, више сукоба са околином, осећај беспомоћности и депресивно расположење. 

Потреба за променом може бити покренута из нашег биолошког бића, као када одрастамо или старимо, али може је изазвати и нека крупна промена у животном окружењу, као и наша свесна одлука да нешто мењамо у животу. Друштвене промене су често те које имају дејство покретача унутрашњих, личних промена. Који год да је покретач промене, он увек доводи најпре до сукоба свесних, прихваћених и несвесних, неприхваћених делова личности. Тада је наш его на великом испиту и од његове флексибилности и капацитета зависи да ли ћемо овај сукоб успешно превазићи, без лоших последица по физичко и ментално здравље.  

Из угла јунгијанске аналитичке теорије ради се о сукобу између персоне, нашег познатог дела личности, који избегава да се мења и сенке, непознатог и нежељеног дела личности, који морамо да сусретнемо и упознамо да би промена унутар психе била могућа. Напетост која тако настаје генерише кризу а его је та функција који мора издржати довољно дуго, док се нови, архетипски симбол из дубоког несвесног не покрене и означи нов правац развоја психе, чиме се криза окончава и живот добија нови замах и енергију.

Ауторка је Гордана Белић, мастер клинички психолог и магистар вајарства ликовних уметности  

„Новогодишњи матине за душу"
Субота, 27. децембар у 18:30 часова

"Новогодишњи матине за душу" био је посвећен љубави. Како је велики руски писац А. С. Пушкин рекао: "Љубав је капљица небеске росе коју небеса кануше у блато живота да му засладе горкост."

Реч има моћ да мења и покреће, а заједно са музиком њена моћ се удвостручава, зато ће овај матине бити испуњен стиховима и музиком.

Учесници програма:

Вокални солиста: Немања Црнатовић;

Вокална солисткиња: Јована Стојановић;

Клавирска пратња: Јелена Красић -Михаиловић;

Поезију ће говорити глумица: Андријана Стојковић;

Модератор вечери: Тања Петровић Миљковић;

· ЛИКОВНЕ РАДИОНИЦЕ - креативно стваралаштво малишана
Током целе године у простору Галерије `73 одржаване су различите креативне ликовне радионице намењене чукаричким основцима и представницима старијих генерација. Све креативне радионице водили су истакнути ликовни уметници и дизајнери, са намером да се помогне деци да освесте лепоту и креативност у себикао и да им се помогне на путу њихове професионалне оријентације. Све радионице су имале тематски карактер.Намера оваквог вида друђења јесте унапређење дијалога и врђњачке солидарности међу школарцима кроз међусобну подршку током креативног процеса.Радионице су организоване у сарадњи са чукаричким школама и биле су део креативне наставе која се овијала ван школског простора.Намера је да се кроз повезвање образовања и културњ отворе нови видови подршке у афирмацији ечијих талената.Галерије постају простори мултимедијалног карактера и служе као нека врста надоградње над образовањем.Галерија 73 је последњих година постала један леп прилер и модел организовања квалитетног времена за две видиве креативног стваралаштва како за младе, посебно за осетљиве друштвене групе пружајући им свесрдну подршку у њиховој афирмацији и уметничком стваралаштву.Не заборављамо и представнике такозване треће доби и то смо у протеклој години показали у различитим видовима уметничког стваралаштва где су баш они били аутори и подршка . С тим у вези организоване су тематске радионице;
· Радионице украшања и декорисања  

· Јануарске радионице-дружења малишана на школском распусту
· Када се са разигра дечија машта – дечије креативне радионице у Галерији `73
· Радионице осликавања тканина
· Креативност на делу – радионице за чукаричке малишане у Галерији `73
· Дечији шарени свет у Галерији `73
· Радионица грнчарства
· Радионице израде предмета од глине у Галерији 73 
· ГАЛЕРИЈА САЊА
Галерија Сања је место у чијем су брижљиво уређеном простору своја дела представили  како млади и неафирмисани ствараоци, тако и уметници који су већ оставили свој траг у нашој култури. 
Одржавањем низа изложби, концерата, трибина, књижевних вечери и осталих културних манифестација, ова галерија је временом постала место окупљања како младих, тако и старијих грађана овог дела Чукарице. 
Уметничким стваралаштвом, интеракцијом и разменом искустава, Галерија „Сања“ постаје битан елемент на културној мапи наше локалне заједнице.
„СУСРЕТАЊА“ у Галерији Сања

Сусретања, књижевна манифестација коју од 2010. организују Клуб писаца Чукарице и Српско уметничко друштво Београд, одржана је у недељу 8. јуна 2025. г. у Галерији „Сања” у Сремчићима. Петнаеста по реду "Сусретања", окупила су бројне песнике из више градова. Ове године гости Чукарице били су песници из следећих градова: Бијељина, Шид и Зворник. Заједно са песницима из Београда уприличили су трочасовни књижевни програм на задовољство публике као и самих песника.

Музички део програма обележио је маестра Илију Николића.

Уредник и водитељ програма - Неђо Ћићо Стојановић, књижевник.
Изложба слика и цртежа полазника ликовне радионице 
ЛИКОВНЕ РАДИОНИЦЕ
У јулу месецу у простору Галерије Сања у Сремчици, у оквиру манифестације „Дани Сремчице“ организоване су ликовне радионице и изложба радова полазника сликарске школице  из Сремчице, који су представили своје ликовне радове.

Учесници изложбе, узраста од 5-15 година, провели су време сликајући и цртајући у предивном амбијенту Галерије Сања а потом приредили заиста занимљиву изложбу.

Последњих година деца се окупљају у здању Галерије где им се организују школе сликања и вајања. Радионице за талентовану децу се организују током летњег распуста и викендима. Због специфичности простора Галерије Сања која је смештена у природном окружењу Моштаничке шуме, често се организују бројна предавања о унапређењу еколошке свести код школараца, о заштити природе у предграђу Чукарице. Посебан акценат је на афирмацији свести о креативном потенцијалу који носи природно окружење да све што се налази око нас и може бити тема у креативном процесу. 
Јесење разигравање  у Галерији Сања у Сремчици
У Галерији Сања у Сремчици одржана је изложба радова полазника Дечијег атељеа са Бановог брда. На изложби су приказани радови више од тридесеторо деце узраста од 5 до 15 година. Радови су изражени различитим сликарским техникама како цртачким, сликарским и вајарским који су настали у периоду школске 2024 - 2025. године.

- Ове годишње изложбе су нам важне како би млади уметници видели резултат свог рада и учења у галеријаком простору и схватили важност своје посвећености али и уметности уопште. Такође, на овај начин,  систематично пратимо напредак нашег рада као ликовних педагога у једној школској години, али и кроз године. Срце ми је пуно када видим колико су деца срећна, а родитељи задовољни и поносни – рекла је Круна Домић, испред Дечијег атељеа.

– Надам се да ће у и будућности ова ,надасве талентована деца, пронаћи свој уметнички пут и ликовни израз који ће им помоћи да одаберу професионалну оријентацију која је блиска уметничком стваралаштву – изјавила је Мирела  Пудар, директорка Галерије 73, у чијем саставу функционише Галерија Сања која је истакла да ће ови креативци увек имати подршку ове институције.

Отварању изложбе присуствовало је око родитењи и пријатељи деце који су дошли да подрже мале креативце.

Изложба је реализована у сарадњи Галерије 73 и Дечијег атељеа са Бановог брда, уз подршку ГО Чукарица.
Дани европске баштине у Галерији Сања

У оквиру манифестације Дани европске баштине, чији је мото „Руте, мреже, везе“, у простору Галерије Сања у Сремчици организоване су ликовне радионице полазника сликарске школице АНЛУ из Сремчице. Полазници ове школе, сликајући и цртајући у предивном амбијенту Галерије Сања, имали су прилику да чују шта је то наша културна баштина, зашто је важно да је негујемо и чувамо.  Професорка ликовне културе, водитељка ових радионица, најпре се захвалила свим својим полазницима на бескрајном таленту и посвећености, а затим их позвала да им се придруже и наредног викенда, у термину од 10-13 часова, у простору Галерије Сања у Сремчици, где ће имати прилике да се друже, сликају, цртају  и уживају у уметности.
Pо завршетку радионица, биће уприличена завршна свечана изложба радова.

У 2025. години реализовани су следећи културни догађаји у „Галерији ‘73“:

	Ред. бр.
	Врста активности
	Број 

	1.
	Књижевни и музичко-сценски програм 
	56

	2.
	Ликовни програм, радионице и остали догађаји
	228

	3.
	Трибине и предавања
	98

	4.
	Изложбе у Галерији 73
	23

	5.
	Галерија Сања (изложбе, радионице,предавања)
	10

	 Укупно активности:
	415


Укупан број индикатора за 2025. годину: 415
У Београду,                                                         в.д. директорка Културне  установе Галерија`73

 Фебруар 2026.                                                                                   Мирела Пудар                                                                      

